Το «Boyhood» ο μεγάλος νικητής στις Χρυσές Σφαίρες - Ειδήσεις, επικαιρότητα νέα από Θεσσαλονίκη - Έναντι News - Radio1d.gr\nΤην ώρα που αστέρες του κινηματογράφου και σκηνοθέτες ένωναν τις φωνές τους υπέρ της ελευθερίας του λόγου και της ισότητας, ταινίες που αφηγούνταν προσωπικές ιστορίες όπως το «Boyhood» και το «The Grand Budapest Hotel» «σάρωναν» τα βραβεία στην 72η απονομή των Χρυσών Σφαιρών στο Λος Άντζελες.\nΤο «ξενοδοχείο Grand Budapest» του Αμερικανού Γουές ‘Αντερσον βραβεύτηκε ως η καλύτερη κωμωδία.\nΗ ταινία «Boyhood» (Μεγαλώνοντας) που γυριζόταν επί δώδεκα χρόνια με τους ίδιους ηθοποιούς, βραβεύτηκε με τη Χρυσή Σφαίρα καλύτερης δραματικής ταινίας και αναδείχθηκε η μεγάλη νικήτρια της βραδιάς καθώς έλαβε τρία βραβεία.\n«Ηταν μια πολύ προσωπική ταινία για μένα. Σημαίνει πάρα πολλά το γεγονός ότι ο κόσμος το είδε και ανταποκρίθηκε με αυτόν τον τρόπο», δήλωσε ο Λινκλέιτερ.\nΗ ηθοποιός ‘Ειμι Ανταμς απέσπασε τη Χρυσή Σφαίρα α΄γυναικείου ρόλου σε κωμωδία για τον ρόλο της στην ταινία «Μεγάλα Μάτια».\nΓια το ίδιο βραβείο μεγάλα φαβορί ήταν επίσης οι Εμιλι Μπλαντ, Ελεν Μίρεν, Τζούλιαν Μουρ και Κουεβανζέν Ουαλίς.\nΟ ηθοποιός Μάικλ Κίτον απέσπασε τη Χρυσή Σφαίρα α΄ανδρικού ρόλου σε κωμωδία για την ερμηνεία του στην ταινία «Birdman» (Η απρόσμενη αρετή της αφέλειας).\nΤο βραβείο του καλύτερου σεναρίου απονεμήθηκε στους Αλεχάντρο Γκονζάλες Ιναρίτου, Νικολά Τζιακομπόνε, Αλεξάντερ Ντινελάρις και Αρμάντο Μπο για την ταινία «Birdman».\nΟ Βρετανός Εντι Ρεντμέιν και η Αμερικανίδα Τζουλιάν Μουρ απέσπασαν αντίστοιχα τις Χρυσές Σφαίρες α΄ανδρικού και α΄γυναικείου ρόλου σε δραματική ταινία.\nΣτην κατηγορία της καλύτερης ταινίας κινουμένων σχεδίων τη Χρυσή Σφαίρα εξασφάλισε το «How to Train Your Dragon 2».\nΟι οικοδεσπότες της βραδιάς Τίνα Φέι και Εϊμι Πόλερ άνοιξαν την τρίωρη απονομή με έναν χιουμοριστικό διάλογο διακωμωδώντας την διαδικτυακή επίθεση στη Sony με αφορμή την ταινία «The Interview» στην οποία δύο Αμερικανοί πράκτορες αναλαμβάνουν να φέρουν εις πέρας σχέδιο για τη δολοφονία του ηγέτης της Βόρειας Κορέας, Κιμ Γιονγκ-ουν. «Η αποψινή βραδιά είναι αφιερωμένη σε όλες τις ταινίες που βρίσκουν σύμφωνη τη Βόρεια Κορέα», ανέφεραν χαρακτηριστικά.\nΑπό την πλευρά του ο επικεφαλής της Ένωσης Ξένου Τύπου του Χόλιγουντ που απονέμει τις Χρυσές Σφαίρες έκανε έκκληση υπέρ της ελευθερίας της έκφρασης.\n«Θα μείνουμε μαζί ενωμένοι ενάντια σε οποιονδήποτε καταργεί την ελευθερία του λόγου, από τη Βόρεια Κορέα μέχρι το Παρίσι», δήλωσε ο Τέο Κίνγκμα.\nΟ Τζορτζ Κλούνεϊ, ο οποίος τιμήθηκε με το βραβείο Σεσίλ Ντε Μιλ, την ανώτερη τιμητική διάκριση για τη συνολική προσφορά του στον κινηματογράφο, εξέφρασε την στήριξή του στη Γαλλία.\n«Σήμερα ήταν μια καταπληκτική μέρα. Εκατομμύρια άνθρωποι συμμετείχαν σε διαδηλώσεις όχι μόνο στο Παρίσι αλλά σε ολόκληρο τον κόσμο. Διαδήλωσαν υπέρ της ιδέας ότι “δεν θα βαδίσουμε με φόβο”. Δεν θα το πράξουμε αυτό. Συνεπώς είμαι κι εγώ Σαρλί», δήλωσε ο ηθοποιός.\nNext story Θυελλώδεις άνεμοι στη Θεσσαλονίκη (ΦΩΤΟ)\nPrevious story Δημοσκόπηση Data: Προβάδισμα 4,5% του ΣΥΡΙΖΑ


Κάλεσμα συμμετοχής κάθε φοιτήτριας και κάθε φοιτητή στην αντικατοχική εκδήλωση της ΠΣΕΜ για καταδίκη του ψευδοκράτους - ΝΕΑ ΚΥΠΡΟΣ\nΕίναι γεγονός ότι το Κυπριακό βρίσκεται στη χειρότερη του φάση. Για αυτό χρειάζεται ο λαός μας να αναλώσει όλες του τις δυνάμεις για να ανακόψει την υφιστάμενη επικίνδυνη πορεία προς την οριστική διχοτόμηση που προωθεί σήμερα, χωρίς πολιτικό κόστος, η Τουρκία.\nΣτα καλέσματα των καιρών θα έπρεπε το Οργανωμένο Φοιτητικό Κίνημα μέσα από τη δράση του, να κινητοποιήσει μαζικά τις φοιτήτριες και τους φοιτητές για τερματισμό της κατοχής και επανένωση του τόπου και του λαού μας, στέλνοντας ξεκάθαρο και ηχηρό το αδιαπραγμάτευτο μήνυμα επίτευξης λύσης στη συμφωνημένη βάση και πλαίσιο, μέσα από την επανέναρξη των συνομιλιών από το σημείο που διακόπηκαν το 2017.\nΕίναι λοιπόν ξεκάθαρο, ότι η αντικατοχική εκδήλωση που θα πραγματοποιήσει η ΠΟΦΕΝ στις 15 Νοεμβρίου, δεν υπηρετεί τον στόχο αυτό. Αντιθέτως, από αυτή θα απουσιάζει η επιδιωκόμενη λύση, θα απουσιάζει το αγωνιστικό κάλεσμα προς την τουρκοκυπριακή νεολαία για την κοινή μας υπόθεση, ενώ θα προβάλλονται συνθήματα που μόνο σύγχυση και ζημιά προκαλούν, κάνοντας δώρα στον κάθε διχοτομιστή. Θυμίζουμε ότι τη Γ.Γ. της ΠΟΦΕΝ ελέγχει η κυβερνητική παράταξη, Πρωτοπορία, που έχει καθορίσει με τη στάση της το περιεχόμενο της εκδήλωσης.\nΑπό την άλλη το οργανωμένο μαθητικό κίνημα, μέσω της ΠΣΕΜ, θα προχωρήσει σε δική του εκδήλωση, μέσω της οποίας στέλνονται τα σωστά μηνύματα προς όλες τις κατευθύνσεις με τίτλο «Κύπρος – Ελεύθερη – Επανενωμένη, Κοινή Πατρίδα – Ένας Λαός». Ως εκ τούτου η παράταξη μας θεωρεί χρέος της να δηλώσει παρών στην εκδήλωση του Οργανωμένου Μαθητικού Κινήματος.\nΚαλούμε κάθε φοιτήτρια και κάθε φοιτητή που αρνείται να μείνει απαθής την ώρα που ο εποικισμός του Βαρωσιού και ο οριστικός διαμελισμός της πατρίδας μας είναι πιο ορατός από ποτέ, να δώσουν δυναμικά το παρών τους στην εκδήλωση της ΠΣΕΜ! Για επανένωση του τόπου και του λαού μας! Για απελευθέρωση, ειρήνη και δικαιοσύνη για την πατρίδα και το λαό μας. Ραντεβού λοιπόν τη Δευτέρα, 15 Νοεμβρίου και ώρα 10:30 π.μ. έξω από τη Διαχρονική Μουσική Σκηνή για να πορευτούμε στο Οδόφραγμα της Μιας Μηλιάς στο Καϊμακλί και να βροντοφωνάξουμε ότι η Κύπρος ανήκει στο λαό της και σε κανέναν άλλον!


Black Mirror, “Bandersnatch”: Στο Φινάλε Αυτό Που Έχει Πάντα Σημασία, Είναι Μια Καλή Ιστορία…\nΓιατί το χριστουγεννιάτικο «διαδραστικό» special της σειράς του Τσάρλι Μπρούκερ περισσότερο εκνεύρισε παρά διασκέδασε τους ανυπόμονους fans; Του Παναγιώτη Μένεγου.\nΜετά από 4 σεζόν, 2 χριστουγεννιάτικα σπέσιαλ και μια υψηλού προφίλ μετακόμιση από το «ταπεινό» βρετανικό Channel 4 στην παγκόσμια «οικοσυσκευή» του Netflix, το Black Mirror έχει καθιερωθεί εκτός από μια εκ των πλέον σημαντικών σειρών της δεκαετίας που οι τηλεοπτικές προτιμήσεις έγιναν το απόλυτο icebreaker για κάθε κοινωνική περίσταση, και ως κάτι για το οποίο μας αρέσει να μιλάμε. Σε υπερθετικό βαθμό. Να γράφουμε, να αναλύουμε, να φιλοσοφούμε, να διαβάζουμε σχετικά. Είναι μέρος της απόλαυσής του, είναι βασικό στοιχείο της μάρκετινγκ στρατηγικής μέσα από την οποία εξελίχθηκε από niche τηλεοπτικό προϊόν για τα «ορφανά του Φίλιπ Κ. Ντικ» σε mainstream must watch, ειδικά από την στιγμή (3ος κύκλος) που εντάχθηκε στη μηχανή του Netflix κι επιβλήθηκε αυτόματα στο τρέχον μπουκέτο της ποπ κουλτούρας.\nΚάπου εκεί, νομίζω, ότι άρχισε αναπόφευκτα, εκτός από το να μεγαλώνει το κοινό που αφορά (;), να ορθώνεται κι ένα τείχος δυσπιστίας. Οι πιουρίστες φανατικοί της επιστημονικής φαντασίας να το απορρίπτουν ως αναμάσημα των προφητών του είδους, οι τουρίστες του Netflix που τους έσκασε στα προτεινόμενα «επειδή παρακολουθήσατε το Strangest Things» να αδιαφορούν για την ανακήρυξη του Τσάρλι Μπρούκερ σε «δημιουργό που έχει συλλάβει καλύτερα από κάθε άλλον το zeitgeist της εποχής» και κάποιοι στη μέση να θέλουν απλά να δουν κάτι ξεκούραστο στη θεόρατη πλάσμα οθόνη τους χωρίς σώνει και καλά να βαδίσουν στη «λεπτή γραμμή που τα όρια αληθινής ζωής και τεχνολογίας παύουν να είναι ορατά». Οι δύσπιστοι δεν είναι η πλειοψηφία, το Black Mirror είναι αναμφισβήτητα πια ένα πανίσχυρο brand, αλλά δίνει την αίσθηση ότι σταδιακά εξελίσσεται σε ένα τηλεοπτικό προϊόν που οι πάσης φύσεως κριτικοί αγαπούν περισσότερο από το κοινό. Σε ένα τηλεοπτικό event που το κοινό ίσως περισσότερο «παρευρίσκεται», παρά απολαμβάνει.\nΜε το πρόσφατο «διαδραστικό» επεισόδιο/ τηλεταινία/ βίντεο γκέιμ “Bandersnatch” αυτή η κουβέντα έφτασε στο αποκορύφωμα. Της υπερανάλυσης, αλλά και του στραβώματος. Με δεδομένο ότι ο Μπρούκερ είχε προαναγγείλει εδώ και καιρό ότι ετοίμαζε κάτι που εμείς ως τηλεθεατές θα είχαμε ενεργή συμμετοχή, μάλλον ήταν έτοιμα τα thinkpieces στα μεγάλα μέσα του εξωτερικού θέτοντας το ερώτημα για το αν βρισκόμαστε μπροστά στη «ριζοσπαστικοποίηση της τηλεοπτικής εμπειρίας» κι άλλα τέτοια βαρύγδουπα (…βέβαια εδω δε μας φτάνουν δυο ζωές να δούμε όλο το περιεχόμενο που έχουμε πια πρόσβαση, πού να βρούμε χρόνο και για εναλλακτικές αφηγήσεις;). Κι από την άλλη, η χρήση της λέξης “event” δεν είναι τυχαία, αυτή χρησιμοποίησαν και οι παραγωγοί της σειράς. Επιβεβαιώθηκε από το παγκόσμιο hype, αλλά μάλλον όχι από την επίγευση. Το “Bandersnatch” μοιάζει να έπεσε θύμα των υπερβολικών προσδοκιών που το συνόδευσαν και μια σοβαροφάνειας που τελικά ήταν ακριβώς το αντίθετο από αυτό που πρέσβευε. Γιατί...\nΠόσοι «έπαιξαν» στ’αλήθεια με το “Bandersnatch”;\nΌχι με την έννοια της εξερεύνησης των διαφορετικών αφηγηματικών μονοπατιών, αυτό οι πιο ψυχαναγκαστικοί θα το κάναμε έτσι κι αλλιώς επιστρέφοντας κι αλλάζοντας τις επιλογές μας (…για να απογοητευθούμε σε μερικές περιπτώσεις που απλά η ιστορία δεν προχωρούσε π.χ. η πλοκή πάπαλα όταν ο πρωταγωνιστής πηδά ο ίδιος από το μπαλκόνι του high rise). Πόσοι πραγματικά βλέποντας το “Bandersnatch” αισθανθήκαμε ότι «διαλέξαμε οι ίδιοι την περιπέτειά μας», αυτό άλλωστε δεν ήταν το fun νήμα που έβαλε στην ίδια κουβέντα τα “Choose Your Own Adventure” παιχνίδια των 80s με τις δικές μας αναφορές από τα παραμύθια του Ευγένιου Τριβιζά και το flashback στο Εσύ Αποφασίζεις με τον Γιάννη Βούρο;\nΠροσωπικά, το διασκέδασα στα λιγότερο κρίσιμα διλήμματα π.χ. διαλέγοντας Eurythmics στο γουόκμαν του Στέφαν ή ακολουθώντας τη διαδρομή που κανιβάλιζε την ιστορία παρωδώντας το ίδιο το Neftlix. Αλλά, μένοντας στην, ας πούμε, κύρια αφηγηματική οδό, η μόνη εκδοχή στην οποία αισθάνθηκα ότι έχει κάποιο νόημα η συμμετοχή μου είναι η στιγμή που μπαίνει το “Oh Superman” κι έχω βοηθήσει τον ήρωα να επέμβει συγκινητικά στο παρελθόν του. Συμπιεσμένη ακόμα κι αυτή, επιβεβαιώνοντας ότι πέρα από ακαδημαϊκές προσεγγίσεις πάνω στο format, αυτό που καταδικάζει τις καλές προθέσεις πειραματισμού του “Bandersnatch” δεν είναι τίποτα παραπάνω από τη μέτρια ιστορία του. Ωραία τα easter eggs, η 80s σκηνογραφία, το κλασικό μοτίβο του δημιουργού που γίνεται αιχμάλωτος του δημιουργήματος, αλλά αν δεν υπήρχε η (συζητήσιμη) «διαδραστικότητα» η γενική αίσθηση είναι ότι θα το ξεχνούσαμε ως ένα απο τα πλέον αδιάφορα επεισόδια της σειράς.\nΤο μυστικό του Black Mirror δεν είναι ότι μιλάει για το Μέλλον μέσα από σοφιστικέ εφαρμογές των τεχνολογικών δυνατοτήτων. Είναι ότι μιλάει για εμάς τους ίδιους, εκσυγχρονίζοντας μια σειρά από αρχετυπικά ηθικά διλήμματα (συνήθως όσο πιο ξεκάθαρα είναι στην καρδιά των επεισοδίων, τόσο καλύτερα). Είναι πάντως κάπως σατανικό ότι με το “Bandersnatch” ο Τσάρλι Μπρούκερ και η ομάδα του του περισσότερο μας τσάντισαν παρά μας χαλάρωσαν δίνοντάς μας για λίγο το τιμόνι. Βγάζοντάς μας (για ένα διάστημα από 40 λεπτά μέχρι 5 ώρες) από το comfort zone μιας εποχής που παράγει όλο και πιο σεταρισμένα περιβάλλοντα/οικοσυστήματα για να μη «χρειάζεται να κάνουμε και πολλά» - αν έχεις Facebook, Spotify και Netflix εν πολλοίς (νομίζεις ότι) καθάρισες τόσο «ενημερωτικά» όσο και «ψυχαγωγικά». Δεν ισχυρίζομαι ότι είχαν αυτήν την πρόθεση, θα ήταν η πιο meta κριτική που έχουν κάνει από το 2011.\nΕμείς, βέβαια, αυτό που θέλαμε απλά ήταν μια καλή ιστορία. Χωρίς την «ευθύνη» να τη διαμορφώσουμε. Ποιος ασχολείται άλλωστε με τα Frosties του Στέφαν;


ΘΕΑΝΩ ΚΑΛΑΒΑΝΑ, 29/11/2020 (τελευταία ενημέρωση 11:50)\nΚαθημερινά συναναστρέφομαι μέσω τηλεδιασκέψεων με κόσμο από το εξωτερικό. Ντρέπομαι ειλικρινά όταν κάνω αναφορά στη χώρα μου. Νιώθω ότι αυτή η κυβέρνηση διέλυσε την αξιοπρέπειά μου. Όταν ο διεθνής χώρος, ούτε λίγο ούτε πολύ, έχει την αίσθηση ότι στην Κύπρο κυβερνάει ο υπόκοσμος δεν υπάρχουν περιθώρια για να πείσεις για κάτι άλλο, μιας και τα επιχειρήματά τους είναι πέρα για πέρα αληθινά. Διερωτώμαι καθημερινά με ποια μούτρα στέκονται όλοι αυτοί ενώπιον του λαού, με ποια μούτρα κάνουν συναντήσεις με τους ξένους ομολόγους τους; Στη θέση τους θα ήθελα να ανοίξει η γη να με καταπιεί και να με ξεράσει μετά από χρόνια κάπου μακριά, που δεν θα βλάπτω με τις πράξεις μου μια ολόκληρη κοινωνία και τη χώρα μου. Η ευθιξία και η ηθική είναι ανύπαρκτες, όχι μόνο στο λεξιλόγιο αυτής της κοπής πολιτικών αλλά και στην ψυχή και στο μυαλό τους. Στην Εσθονία στις 26 Νοεμβρίου παραιτήθηκε η υπουργός Παιδείας της χώρας επειδή πήγαινε τα παιδιά της στο σχολείο με το υπηρεσιακό αυτοκίνητο. Σας προτρέπω να κάνετε μια μικρή έρευνα για το τι ισχύει στην Κύπρο με όλους αυτούς τους αξιωματούχους. Οι πλείστοι κάνουν εκδρομές με τα υπηρεσιακά τους αυτοκίνητα και έχουν stand by τους οδηγούς τους για ό,τι τους κατεβεί στο μυαλό. Θυμάστε κάποτε ακούστηκαν και ιστορίες που έστελναν τους οδηγούς τους να τους μαζέψουν ρούχα από τα καθαριστήρια, να πάρουν τις γυναίκες τους ή τις ίδιες στα κομμωτήρια κ.ο.κ. Αυτό όμως που με προβληματίζει είναι ότι αυτοί είναι αυτοί που είναι, εμείς όμως ως λαός που πληρώνουμε τους φόρους μας με όλη αυτήν την κοροϊδία τι κάνουμε;\nΕδώ μας παραδέχτηκαν ότι τα γραφεία τους έκαναν διαβατήρια και οι ίδιοι είναι μέλη του Υπουργικού που τα ενέκριναν και είναι όλοι μα όλοι ακόμα στη θέση τους και στα γραφεία τους με εκατομμύρια και εσύ άμοιρε Κυπραίε κάθεσαι στον καναπέ σου και σκέφτεσαι πώς θα βγάλεις τον μήνα. Εδώ έκανε ο Πρόεδρος τρία χρόνια και τέσσερις μήνες να πάει σε συνομιλίες για να ξεφορτωθεί τον Ακιντζί που ήταν υπέρμαχος της ΔΔΟ για να ετοιμάσει το πλάνο με τον αδιάλλακτο Τατάρ και να μας μείνει ένα διεφθαρμένο κράτος στον νότο και σύνορα με την Τουρκία στον βορρά. Γιατί δεν έχει καμία απολύτως λογική, μία μέρα μετά την εκλογή του Τατάρ, ο Πρόεδρός μας να «φύρνεται» για ΔΔΟ ενώ αρνήθηκε το πλαίσιο Γκουτέρες και τις διαπραγματεύσεις. Στον βωμό του γρήγορου και αισχρού κέρδους ξεπούλησε τους πάντες. Τους πρόσφυγές μας (είμαι και εγώ μία), την κατεχόμενή μας Κύπρο, την Αμμόχωστό μας, τις θάλασσές μας, την Κύπρο μας και τον λαό της.\nΝτρέπομαι λοιπόν να σταθώ ενώπιον οποιουδήποτε στο εξωτερικό και να υποστηρίξω τη χώρα μου. Δεν γίνεται όλοι αυτοί να συνεχίζουν ακάθεκτοι στις θέσεις τους αρνούμενοι την πραγματικότητα και κοροϊδεύοντας έναν ολόκληρο λαό. Εδώ τα βάζουμε με τους αρνητές της μάσκας, του κορωνοϊού, του 5G και δεν τα βάζουμε με όλους αυτούς που κυβερνούν και διοικούν τη χώρα και που αρνούνται την κατάντια στην οποία οδήγησαν τη χώρα. Έχουν καταστρέψει την Κύπρο μας σε όλα τα επίπεδα, από τη διαχείριση της πανδημίας, την επίλυση του Κυπριακού, τη διαφθορά, το ΓεΣΥ και την πώληση διαβατηρίων.\nΓια πόσο ακόμα θα ντρεπόμαστε;\nΗ σκέψη στην κορυφή – ΓΗΠΕΔΟΣκίστε τα κουπόνια! – ΓΗΠΕΔΟ\nΑΠΟΨΕΙΣ ΚΑΤΑ ΒΑΡΒΑΡΩΝ ΣΤΗΛΕΣ- Μα τι να κάνουμε τους νεοναζί, κ. Νουρή;\nΑΠΟΨΕΙΣ- «Δημοσιογράφοι στο απόσπασμα» του Τάκη Χατζηγεωργίου\nΑΠΟΨΕΙΣ ΚΑΤΑ ΒΑΡΒΑΡΩΝ ΣΤΗΛΕΣ- Μήπως, Πρόεδρε, το πρόβλημα είναι το (συγκεκριμένο) υπουργείο;


Vryzas Lawyer δικηγόρος Βρύζας: Γεωργιανή "προήγαγε" 15χρονη σε 73χρονο - και βιντεοσκοπούσε !\nΓεωργιανή "προήγαγε" 15χρονη σε 73χρονο - και βιντεοσκοπούσε !\nΣοκάρει από χθες η αποκάλυψη ότι μαθήτρια στη Θεσσαλονίκη εξωθούνταν στην πορνεία από την ηλικία των 15 χρόνων, έχοντας συνευρέσεις με ηλικιωμένο. Η υπόθεση πήρε ακόμη μεγαλύτερες διαστάσεις από το γεγονός ότι η 39χρονη προαγωγός της έφτασε σε σημείο να βιντεοσκοπεί τις συναντήσεις της ανήλικης.\nΟι αστυνομικοί του τμήματος προστασίας ανηλίκων της ασφάλειας Θεσσαλονίκης, που διερεύνησαν την υπόθεση, έμειναν άφωνοι όταν στο σπίτι του 73χρονου βρήκαν υλικό βίντεο με στιγμές που περνούσε ο ίδιος με την άτυχη ανήλικη. Εκτός του υλικού αυτού, κατασχέθηκε και άλλο πορνογραφικό υλικό, από βίντεο και φωτογραφίες που φαίνεται πως είχε αγοράσει.\nΣτο στόχαστρο των αστυνομικών μπήκε ο ηλικιωμένος όταν έφτασαν πληροφορίες πως δίνει χρήματα για συνευρέσεις με ανήλικες. Ο 73χρονος είναι ιδιοκτήτης μεγάλης κτηνοτροφικής μονάδας έξω από τη Θεσσαλονίκη και έχει οικονομική άνεση. Κατά τη διάρκεια της έρευνας εντοπίστηκε 39χρονη Γεωργιανή, γειτόνισσα του ηλικιωμένου, η οποία κατηγορείται πως βρήκε την ανήλικη, με την οικογένεια της οποίας είχε φιλικές σχέσεις και την εξώθησε στην πορνεία.\nΣύμφωνα με τη δικογραφία που σχηματίστηκε και με την οποία ο ηλικιωμένος οδηγήθηκε χθες στην εισαγγελέα Θεσσαλονίκης\nκαι στη συνέχεια παραπέμφθηκε σε ανακριτή, εδώ και δύο χρόνια, από το 2012, η ανήλικη και σε ηλικία 15 ετών εξωθούνταν σε ερωτικές συνευρέσεις με τον ηλικιωμένο, από τον οποίο εισέπραττε το ποσό των 50 ευρώ κάθε φορά, μέρος του οποίου κρατούσε η 39χρονη προαγωγός της.\nΑπό την εξέταση της υπόθεσης και ειδικά από τον εντοπισμό των βίντεο με το πορνογραφικό υλικό αποκαλύφτηκε πως η 39χρονη στις περισσότερες συνευρέσεις μεταξύ ηλικιωμένου και μαθήτριας βιντεοσκοπούσε και φωτογράφιζε τις σκηνές και τις παρέδιδε στον 73χρονο, ο οποίος τις κρατούσε σπίτι του. Οι συναντήσεις, όπως ανακοινώθηκε χθες, γίνονταν είτε στην εξοχική κατοικία του 73χρονου στην Κατερίνη είτε στην επιχείρηση που είχε έξω από τη Θεσσαλονίκη.\nΗ έρευνα επεκτείνεται για το ενδεχόμενο η Γεωργιανή να εμπλέκεται σε κύκλωμα εξώθησης στην πορνεία και άλλων γυναικών, μπορεί και ανήλικων. Η 39χρονη κρατείται στο τμήμα αλλοδαπών Θεσσαλονίκης καθώς ζούσε παράνομα στην Ελλάδα, ενώ στη δικογραφία περιλαμβάνεται ως κατηγορούμενη και αναμένεται να κληθεί και αυτή από τον ανακριτή.\nΠάντως, ο ηλικιωμένος, σύμφωνα με πληροφορίες, κατά τη διάρκεια της προανάκρισης στην ασφάλεια ομολόγησε τις συνευρέσεις του με την ανήλικη έναντι χρηματικού ποσού, δείχνοντας ότι το θεωρούσε…. φυσιολογικό.\nΑναρτήθηκε από Vryzas - Lawyer / Δικηγορος Βρυζας στις 2:57 μ.μ.\nΕτικέτες ανήλικος, πορνεία, προαγωγός\nΦΥΛΑΚΕΣ του κόσμου / World Prisons !!\nΈχουν δικονομικά δικαιώματα οι κατ/νοι (π.χ, για τ...\nΟ ένας στους οκτώ πεινάει στον πλανήτη...\nΒασιλικότερο του βασιλέως το ΣτΕ !!!!\nΚαι τα πεθερικά δικαιούνται αποζημίωση ...\nΗ «Βιριδιάνα» του Μπονουέλ ... 1965\nΠροσοχή ! "Κοριοί" !!\nΤι συμβουλεύουν οι δικαστές τους φορολογούμενους\n"Αγώνας διαρκείας είναι η απάντηση στον Υπουργό Πα...\nΔίκη για την "παρέλαση του λαού (το 2011)"\nΚούρεμα Συντάξεων : Βασιλικότερο (πάλι) το ΣτΕ !!!...\nΑπαγόρεσαν με Νόμο την πώληση χωρίς μεσάζοντες !!!...\nΓεωργιανή "προήγαγε" 15χρονη σε 73χρονο - και βιντ...\nΕΝΦΙΑ με «καπέλο» έως και 53% και παλαιότητα που α...\nΠολιτκό χρήμα !\nΤο τιμόνι και οι ... τιμονιέρηδες !\nΗ Αμφίπολη και η ανάπτυξη\nΚατ' οίκον ΣΔΟΕ έρευνες [ΓνωμΕισΑ.Π.]\nΠοιός φταίει ;\nΚάθειρξη για ΚΑΚΟΠΟΙΗΣΗ ΑΝΗΛΙΚΩΝ ΤΕΚΝΩΝ\nΚρατούμενος 8 ημέρες από λάθος - Παρέμβαση του Συν...\nΣε δίκη (...και) άλλος αρχηγός κόμματος [Ελλάδα 20...\nΟχι σε κεραία κινητής τηλεφωνίας από το Πρωτοδικεί...\nΠοιοί σας "καρφώνουν" (συνήθως) στο ΣΔΟΕ\n30 ΙΧΕ παρέσυρε Ρουμανική Νταλίκα και σκόρπισε το ...\n«Ο Ποινικολόγος» του Αριστείδη Οικονομίδη


Οριστικά νομιμοποιείται το Mall, με νομοσχέδιο του Υπουργείου Ανάπτυξης\nΣτην οριστική νομιμοποίηση του εμπορικού κέντρου The Mall Athens προχωρά το Υπουργείο Ανάπτυξης. Σύμφωνα με διάταξη, που ενσωματώνεται σε νομοσχέδιο για τις δημόσιες συμβάσεις, επίκειται η έκδοση οικοδομικής άδειας για το εμπορικό αυτό κέντρο και, μάλιστα, αναδρομικής ισχύος. Στόχος είναι η ολοκλήρωση της διαδικασίας νομιμοποίησης και περαιτέρω αναβάθμισης του εμπορικού κέντρου, στο πλαίσιο του Ειδικού Χωρικού Σχεδίου, που έχει ήδη εγκριθεί.\nΗ οικοδομική άδεια, που θα εκδοθεί από το τμήμα Πολεοδομίας του Υπουργείου Ανάπτυξης, θα αφορά αφενός τη νομιμοποίηση του υφιστάμενου κτιριακού συγκροτήματος, αφετέρου τις εργασίες που απαιτούνται για την περαιτέρω αναβάθμισή του. Η δε ισχύς της θα ανατρέχει στον αρχικό χρόνο ανέγερσης του Mall. Παράλληλα, οι όποιες αυθαιρεσίες εντοπίζονται στο άλλοτε Χωριό Τύπου, θα νομιμοποιηθούν με αντίστοιχη διαδικασία από το Υπουργείο Περιβάλλοντος και Ενέργειας.\nΜε την πρόβλεψη αυτή, το νομοσχέδιο έρχεται να ρυθμίσει νομοθετικά και οριστικά πλέον, το ζήτημα των αυθαιρεσιών του εμπορικού αυτού κέντρου, τη στιγμή που ήδη από το 2014, το ΣτΕ έχει κρίνει το μη νόμιμο χαρακτήρα της παροχής υπερδιπλάσιου συντελεστή για την ανέγερσή του.


10 Δεκεμβρίου 2019 13:15:27\nΕπιχειρηματικές ιστορίες μόδας θα έχουν την ευκαιρία να συζητήσουν οι συμμετέχοντες στη δράση του «Ανοιχτού καφέ», η οποία θα γίνει τη Δευτέρα 16 Δεκεμβρίου στις 18:30 στο «Zambri» (Αγίου Δημητρίου 9, Κηφισιά). Αξιόλογοι ομιλητές με γνώσεις και εμπειρία στο χώρο της Μόδας και του επιχειρείν θα παρουσιάσουν τη δική τους «ιστορία»:\n-Ο Χάρης Τσιμόγιαννης, ειδήμων της εγχώριας και διεθνούς μόδας, αντιπρόσωπος κατά καιρούς διάσημων οίκων του εξωτερικού όπως είναι ο Valentino και Oscar de la Renta και ιδιοκτήτης της κομψής κόγχης New Image.\n-Ο Δημήτρης Θανέλλας, γενικός διευθυντής της εταιρείας Rococo, η οποία δραστηριοποιείται στο χώρο της γυναικείας και ανδρικής ένδυσης τα τελευταία 40 χρόνια, διαδραματίζοντας κυρίαρχο ρόλο στον ελληνικό χώρο κομψότητας.\n-Ο Δημήτρης Αρμάος, γεμολόγος, ιδιοκτήτης και σχεδιαστής των γνωστών κοσμηματοπωλείων ARMAOS, τα οποία έχουν ιστορία μισού αιώνα στην ελληνική αργυροχρυσοχοΐα.\n-Η Μαρία Ξυπολιτά, δημιουργός της ελληνικής επιχείρησης Kook που φιλοτεχνεί τις στολές των κορυφαίων σεφ σε Ελλάδα και εξωτερικό.\n-Ο Βασίλης Μπόρσης και η Ρωξάνη Μπόρση, ένα ζευγάρι δημιουργικό με διεθνή φήμη καθώς συμμετέχουν σε ντεφιλέ σε όλη την Ευρώπη και όχι μόνο. Είναι οι ιδιοκτήτες της εταιρείας V&R, η οποία δραστηριοποιείται στο σχεδιασμό και κατασκευή χειροποίητων πλεκτών τσαντών.\n-Η καλλιτέχνης Ειρήνη Λιναρδάκη, «my irene creations», είναι χομπίστρια αλλά παρ’όλα αυτά έχει καταφέρει τα χειροποίητα faux bijoux που δημιουργεί να θαυμάζονται ιδιαίτερα.\nΝα σημειώσουμε ότι η συμμετοχή είναι δωρεάν και ανοικτή προς κάθε ενδιαφερόμενο πλην του καφέ. Τέλος, η δράση υλοποιείται από το 2017, στο πλαίσιο της προώθησης της επιχειρηματικότητας. Η αρμόδια αντιδήμαρχος Ασπασία – Νίνα Βλάχου επιμελείται τη διοργάνωση των δράσεων της επιχειρηματικότητας.\nTags: ZAMBRIΑσπασία Νίνα ΒλάχουΔήμος ΚηφισιάςΕπιχειρείνΚαφές επιχειρηματικότηταςΚηφισιαμόδα


ΒΙΟΑΓΡΟΣ ΑΜΑΡΑΝΘΟΣ 500GR ΒΙΟ | Bio2go.gr\nΒΙΟΑΓΡΟΣ ΑΜΑΡΑΝΘΟΣ 500GR ΒΙΟ\nαπό €2,53 μόνο €1,77 έκπτωση: 30%\nΟ αμάρανθος είναι ένα φυτό που πήρε την ονομασία του από την ελληνική γλώσσα οπότε και σημαίνει το λουλούδι που ποτέ δε μαραίνεται. Η θρεπτική αξία του αμάρανθου έχει μελετηθεί εκτενώς καθώς παρουσίαζει υψηλότερη περιεκτικότητα πρωτεΐνης από πολλά δημητριακά ενώ ταυτόχρονα η περιεκτικότά της σε λυσίνη και μεθειονίνη είναι αρκετά υψηλή. Ο αμάρανθος περιέχει περίπου 77% ακόρεστα λιπαρά οξέα και έχει υψηλή περιεκτικότητα σε λινελαϊκό οξύ, το οποίο είναι απαραίτητο για την ανθρώπινη διατροφή. Επίσης είναι μια καλή πηγή βιταμίνης Α, βιταμίνης C, φυλλικού οξέος ενώ περιέχει βιταμίνες, όπως θειαμίνη, νιασίνη, ριβοφλαβίνη και ορισμένα ανόργανα συστατικά όπως ασβέστιο, σίδηρο, κάλιο, ψευδάργυρο, χαλκό και μαγγάνιο.\nΒΙΟΑΓΡΟΣ ΣΑΛΕΠΙ ΜΠΑΧΑΡΙΚΑ 84gr ΑΛΑΝΤΙΝ\nΒΙΟΑΓΡΟΣ ΒΙΟ ΓΚΡΑΝΟΛΑ ΜΟΥΣΛΙ ΒΡΩΜΗΣ 350gr\nΧΑΛΒΑΣ ΟΛΙΚΗΣ ΑΛΕΣΗΣ ΜΕ ΚΑΚΑΟ 200gr ΒΙΟΑΓΡΟΣ ΒΙΟ


Health Rise Up – Οδηγός ΚοινΣΕπ\nJanuary 12, 2017 by admin\tin ΚοινΣΕπ Φροντίδας\nΚαθημερινά συναντάμε συνανθρώπους μας που αντιμετωπίζουν το πρόβλημα της ανεργίας, με αποτέλεσμα να βρίσκονται σε δύσκολη οικονομική κατάσταση. Με κάποιο τρόπο καταφέρνουν να εξασφαλίσουν την καθημερινή τους σίτιση, αλλά έχουν παραμελήσει το θέμα της υγείας τους.\nΜη μπορώντας να επισκεφτούν έναν γιατρό, να κάνουν μια εξέταση, να πάρουν κάποιο φάρμακο, έχουν αφεθεί στην τύχη τους… με ότι αυτό συνεπάγεται!\nΌταν κάποτε είχα και εγώ ένα σοβαρό πρόβλημα υγείας, βρέθηκε κάποιο χέρι , ένας συνάνθρωπός μας και μου στάθηκε, με αποτέλεσμα να επανέλθω και να πάρω την ζωή πάλι στα χέρια μου!\nΗ Health Rise Up ιδρύθηκε ακριβώς για αυτό τον λόγο. Για να βοηθήσει τους συνανθρώπους μας που έχουν δυσκολία πρόσβασης στην ιατροφαρμακευτική περίθαλψη και ειδικά τους πάσχοντες από την ασθένεια του Διαβήτη και τις επιπλοκές αυτού στην όραση, στα νεφρά, στα αγγεία κλπ και που αδυνατούν να τις αντιμετωπίσουν.\nΣκοπός της Health Rise Up είναι να σταθεί οικονομικός αρωγός δίπλα τους, ώστε ακόμα και αν δεν θεραπευτούν πλήρως, τουλάχιστον να έχουν μια ανεκτή και αξιοπρεπή διαβίωση.\nΜε την ενεργό συμμετοχή όλων μας, θεωρώ ότι θα επανέλθει το χαμόγελο στα χείλη των συνανθρώπων μας, που διαφορετικά δεν θα είχαν καμιά ελπίδα . Όλοι μαζί θα τους προσφέρουμε ανακούφιση και μια καλύτερη ζωή!\nΓια μας στην Health Rise Up o άνθρωπος και η υγεία του είναι στο επίκεντρο!


Όροι Χρήσης - AutoLube.gr\nΣτο όνομα διαδικτυακού χώρου AutoLube.gr λειτουργεί ηλεκτρονικό κατάστημα που έχει ως σκοπό την πώληση λιπαντικών και συναφών ειδών οχημάτων.Η αποδοχή των όρων που αναφέρονται παρακάτω καθιστούν υπεύθυνο τον αγοραστή ως προς την ανάγνωση και την κατανόηση της συμφωνίας που αποδέχεται. Για οποιαδήποτε απορία και αποσαφήνιση των παρακάτω όρων χρήσης το AutoLube.gr δεν φέρει καμία ευθύνη εάν δεν ερωτηθεί από τον αγοραστή.\nΤα τεχνικά χαρακτηριστικά και άλλα στοιχεία των διατιθέμενων προϊόντων ορίζονται από την εκάστοτε κατασκευάστρια εταιρεία. Ο αγοραστής είναι υπεύθυνος για την ενημέρωση του σχετικά με τις ακριβείς προδιαγραφές και τα τεχνικά χαρακτηριστικά των διατιθέμενων προϊόντων. Η ανάρτηση πληροφοριών και τεχνικών χαρακτηριστικών στο AutoLube.gr γίνεται με κάθε επιφύλαξη και είναι σύμφωνη με τις εκάστοτε πληροφορίες που δημοσιοποιεί ο κάθε κατασκευαστής για το προϊόν του.\n3.ΠΑΡΑΓΓΕΛΙΑ ΚΑΙ ΑΠΟΣΤΟΛΗ\nΠαρ’ ότι μπορεί να διαθέτει προϊόντα για μη ενήλικους, η αγορά τους πρέπει να εποπτεύεται από ενήλικο. Εάν είστε κάτω των 18 ετών, μπορείτε να χρησιμοποιήσετε τo AutoLube.gr μόνο με τη συμμετοχή ενός γονέα ή ενός κηδεμόνα.\nΣε περίπτωση ψευδών ή αλλοιωμένων στοιχείων δε φέρει καμία ευθύνη. Η παραγγελία ισχύει αφότου συμπληρωθούν τα απαιτούμενα πεδία στην φόρμα ηλεκτρονικής παραγγελίας. Για να ολοκληρωθεί η διαδικασία κρίνεται απαραίτητο να αναγνωστούν και να κατανοηθούν οι όροι χρήσης καθώς και να γίνει η αποδοχή τους. Μερική ή ολική ακύρωση ή και αλλαγή της παραγγελίας γίνεται μόνο αφού έχει ενημερωθεί έγκαιρα το AutoLube.gr με email: info@autolube.gr πριν την παραλαβή της παραγγελίας από την εταιρεία διανομής. Σε κάθε άλλη περίπτωση ο αγοραστής επιβαρύνεται τα έξοδα αποστολής προς το κατάστημα, σύμφωνα με τον τιμοκατάλογο της συνεργαζόμενης εταιρείας διανομής.\nΣε περίπτωση λάθους καταχώρησης ως προς το απόθεμα του προϊόντος το AutoLube.gr θα ενημερώσει άμεσα τον αγοραστή ώστε να ακυρωθεί ή τροποποιηθεί η παραγγελία του.Η αποστολή καθώς και η παράδοση των προϊόντων γίνεται σε εργάσιμες ημέρες.\nΈχετε τη δυνατότητα να προχωρήσετε σε κατάθεση σε τραπεζικό λογαριασμό έως 48 ώρες μετά την καταχώρηση της παραγγελίας,πέρα της προθεσμίας των 48ωρών η παραγγελία θα ακυρώνεται χωρίς προειδοποίηση.\nΣε περίπτωση που επιλέξετε την κατάθεση από άλλη τράπεζα εκτός της παραπάνω συνεργαζόμενης μας, θα πρέπει να επιβαρυνθείτε τα έξοδα και των δυο τραπεζών για τη συναλλαγή.\nΣε περίπτωση που δεν μας ενημερώσετε μέσω email για την κατάθεση των χρημάτων σας δεν φέρουμε καμία ευθύνη για όποια καθυστέρηση τυχόν προκύψει.\nΟι παραγγελίες αποστέλλονται συνήθως την ίδια ή την επόμενη εργάσιμη ημέρα από την καταχώρηση σας, με σειρά προτεραιότητας ως προς την κατάταξη τους.\nΛαμβάνεται ενημερωτικό email σχετικά με την αποστολή της παραγγελίας σας κωδικό αποστολής κτλ στο email που έχετε καταχωρήσει στην παραγγελία σας .\nΤα προϊόντα συσκευάζονται με τον καλύτερο τρόπο ώστε να τα παραλαμβάνετε σε άριστη κατάσταση.\nΣύμφωνα με τον τρόπο αποστολής που έχετε επιλέξει :\n-Με ταχυδρομείο ΕΛΤΑ :\nΕνημέρωση από το κατάστημα ΕΛΤΑ για την προσέλευση σας και την πληρωμή του αντίτιμου καθώς και την παραλαβή των προϊόντων.\nΧρόνος παράδοσης από 2 έως και 5 εργάσιμες ημέρες. *\n-Με ταχυμεταφορική ACS :\nΜε την παραλαβή των προϊόντων πληρώνετε το αντίτιμο στον υπάλληλο της ταχυμεταφορικης ACS.\nΤο κόστος αποστολής ή η δωρεάν αποστολή ισχύει για τις περιοχές εντός του δικτύου καταστημάτων ACS.Για περιοχές στις οποίες έχουν χαρακτηριστεί ως δυσπρόσιτες από την ACS το κόστος αποστολής ή η δωρεάν αποστολή ισχύουν για παραλαβή από το πλησιέστερο κατάστημα της.\nΧρόνος παράδοσης από 1 έως και 3 εργάσιμες ημέρες. *\n*Ο χρόνος παράδοσης είναι ενδεικτικός στον εκάστοτε μεταφορέα και συμφώνα με τις υπηρεσίες που προσφέρει ,\nΔεν φέρουμε καμία ευθύνη για τυχόν καθυστέρηση παράδοσης που οφείλονται στον μεταφορέα.\nΤα προϊόντα ταξιδεύουν με αποκλειστική ευθύνη του αγοραστή.\nΟι αναρτημένες τιμές των προϊόντων στο AutoLube.gr βρίσκονται πάντα σε ευανάγνωστη θέση πλησίον του κάθε προϊόντος. Οι τιμές μπορούν να αλλάξουν χωρίς προειδοποίηση όπως η εταιρεία κρίνει απαραίτητο. Οι τιμές περιλαμβάνουν Φ.Π.Α.(24%) και είναι τιμές μετρητοίς.Για ορισμένες περιοχές της Ελλάδας για τις οποίες ισχύουν μειωμένοι συντελεστές ΦΠΑ και εφόσον η παραγγελία σας γίνει με τιμολόγιο τότε οι τιμές των προϊόντων είναι χαμηλότερες από τις αναγραφόμενες κατά τον μειωμένο ΦΠΑ. Ο αγοραστής με την επιβεβαίωση της παραγγελίας οριστικοποιεί ότι θα παραλάβει το προϊόν στην τιμή που αποδέχτηκε ακόμα κι αν τροποποιηθεί η τιμή του προϊόντος σε μέλλοντα χρόνο. Σε περίπτωση λάθους καταχώρησης ως προς την τιμή του προϊόντος το AutoLube.gr θα ενημερώσει άμεσα τον αγοραστή και διατηρεί το δικαίωμα να ακυρώσει την παραγγελία του.Οι τιμές ισχύουν μόνο για αγορές μέσω αυτού του ηλεκτρονικού καταστήματος.\nΈχετε το δικαίωμα να επιστρέψετε τα προϊόντα που αγοράσατε εντός προθεσμίας δέκα (10) ημερολογιακών ημερών από την ημερομηνία παραλαβής του αγαθού.\nΕπιστροφές γίνονται δεκτές μόνο εφόσον τα προϊόντα βρίσκονται στην ίδια κατάσταση στην οποία τα παραλάβατε, δηλαδή στην αρχική τους συσκευασία, χωρίς να έχουν αποσφραγισθεί ή παραβιασθεί.Επιπλέον για όλες τις περιπτώσεις θα πρέπει το προϊόν προς επιστροφή να συνοδεύεται απαραίτητα με το έγγραφο που το συνόδευε (Απόδειξη Λιανικής ή Τιμολόγιο). Στην περίπτωση αυτή, επιστροφής, σας επιβαρύνει μόνο το άμεσο κόστος επιστροφής των προϊόντων με την ίδια εταιρεία διανομής που παραλάβατε. Σημειώνεται ότι είναι αποκλειστικά δική σας ευθύνη η διατήρηση των προϊόντων σε καλή κατάσταση για επιστροφή. Tο AutoLube.gr υποχρεούται να επιστρέψει τα καταβληθέντα από τον καταναλωτή ποσά (Σημειώνουμε ότι τα έξοδα συσκευασίας και αποστολής δεν επιστρέφονται) χωρίς επιβάρυνση και χωρίς αδικαιολόγητη καθυστέρηση και οπωσδήποτε εντός δέκα (10) ημερολογιακών ημερών από την ημέρα κατά την οποία το προϊόν επεστράφη στo AutoLube.gr.\nΗ διεύθυνση στην οποία πρέπει να σταλούν τα προϊόντα προς επιστροφή είναι Αηδόνι Δ.Δ Δήμος Πάργας Τ.Κ 48062 Υπόψη κ.Κοντοδήμα Νικόλαου.\nΣε όλες τις περιπτώσεις στις οποίες με αποδεδειγμένη υπαιτιότητα του AutoLube.gr σας παραδόθηκαν προϊόντα άλλα ή ουσιωδώς διαφορετικά από αυτά που παραγγείλατε ,αναλαμβάνουμε κάθε κόστος μεταφοράς, παλιού και νέου προϊόντος.\nΟι χρήστες της ιστοσελίδας AutoLube.gr αποδέχονται ότι δεν θα χρησιμοποιούν αυτή και το ηλεκτρονικό κατάστημα για αποστολή, δημοσίευση, αποστολή με e-mail ή μετάδοση με άλλους τρόπους οποιουδήποτε Περιεχομένου είναι παράνομο, βλαβερό, απειλητικό, προσβλητικό, ενοχλητικό, συκοφαντικό, δυσφημιστικό, χυδαίο, άσεμνο, λιβελογραφικό, αποτελεί παραβίαση του απορρήτου κάποιου άλλου, δείχνει εμπάθεια, ή εκφράζει φυλετικές, εθνικές ή άλλες διακρίσεις, δύναται να προκαλέσει βλάβες σε ανήλικους με οποιονδήποτε τρόπο, δεν δικαιούται να μεταδοθεί σύμφωνα με την νομοθεσία ή τις συμβατικές ή διαχειριστικές σχέσεις (όπως εσωτερικές πληροφορίες, ιδιοκτησιακές και εμπιστευτικές πληροφορίες που αποκτήθηκαν ή αποκαλύφθηκαν ως μέρος εργασιακών σχέσεων ή που καλύπτονται σε συμφωνίες εμπιστευτικότητας), παραβιάζει οποιαδήποτε ευρεσιτεχνία, εμπορικό σήμα, εμπορικό μυστικό, πνευματικά δικαιώματα ή άλλα ιδιοκτησιακά δικαιώματα τρίτων, περιέχει ιούς λογισμικού ή οποιουσδήποτε άλλους κώδικες, αρχεία ή προγράμματα, που έχουν σχεδιαστεί με σκοπό την διακοπή, την πρόκληση βλάβης, την καταστροφή ή παρεμπόδιση της λειτουργίας οποιουδήποτε λογισμικού ή υλικού υπολογιστών, ηθελημένα ή αθέλητα παραβαίνει την ισχύουσα ελληνική και κοινοτική νομοθεσία και των διατάξεων αυτής, δύναται να παρενοχλήσει τρίτους με οποιοδήποτε τρόπο και οποιοδήποτε περιεχόμενο χρησιμοποιείται για συλλογή ή αποθήκευση προσωπικών δεδομένων των χρηστών.\n7.ΠΡΟΣΩΠΙΚΑ ΔΕΔΟΜΕΝΑ ΚΑΙ ΑΣΦΑΛΕΙΑ\nΓια την έναρξη οποιασδήποτε συναλλαγής με το ηλεκτρονικό κατάστημα AutoLube.gr είναι απαραίτητη από πλευράς σας η γνωστοποίηση κάποιων προσωπικών δεδομένων,τα οποία χρησιμοποιούνται αποκλειστικά και μόνο με σκοπό την έκδοση των σχετικών παραστατικών (φορολογικών) και νομιμοποίησης εγγραφής και χρήσης.\nΔιασφαλίζουμε τα στοιχεία των κατόχων λογαριασμού από το να χρησιμοποιηθούν από μη εξουσιοδοτημένους παράγοντες ή Ρομποτικούς Μηχανισμούς. Η πρόσβασή στον λογαριασμό πραγματοποιείται με τη χρήση μοναδικών και ατομικών κωδικών που μόνο ο κάτοχος γνωρίζει και αποτελεί την ταυτότητα του λογαριασμού. Ό συνδυασμός αυτός αποδεικνύει ότι η πρόσβαση στο λογαριασμό του κατόχου προέρχεται αποκλειστικά και μόνον από τον κάτοχο του λογαριασμού.\nΥπό οποιεσδήποτε συνθήκες, συμπεριλαμβανομένης και της περίπτωσης αμέλειας, το Δίκτυο δεν ευθύνεται για οποιασδήποτε μορφής ζημία υποστεί ο Συνδρομητής/ Χρήστης/Επισκέπτης των σελίδων, υπηρεσιών, επιλογών και περιεχομένων του autolube.gr στις οποίες προβαίνει με δική του πρωτοβουλία και με τη γνώση των όρων του παρόντος. Τα περιεχόμενα του autolube.gr παρέχονται "όπως ακριβώς είναι" χωρίς καμία εγγύηση εκπεφρασμένη ή και συναγόμενη με οποιοδήποτε τρόπο. Το AutoLube.gr αρνείται όλες τις εγγυήσεις εκπεφρασμένες ή και συναγόμενες, συμπεριλαμβανομένων, όχι όμως περιοριζόμενων σε αυτό, αυτών, οι οποίες συνεπάγονται την εμπορευσιμότητα και την καταλληλότητα για ένα συγκεκριμένο σκοπό. Το AutoLube.gr δηλώνει ότι θα καταβάλλει κάθε δυνατή προσπάθεια, ωστόσο δεν εγγυάται ότι οι σελίδες, οι υπηρεσίες, οι επιλογές και τα περιεχόμενα θα παρέχονται χωρίς διακοπή, χωρίς σφάλματα και ότι τα λάθη θα διορθώνονται. Επίσης δεν εγγυάται ότι το ίδιο ή οποιοδήποτε άλλο συγγενικό site ή οι εξυπηρετητές "servers" μέσω των οποίων αυτά τίθενται στη διάθεσή σας, σας παρέχονται χωρίς "ιούς" ή άλλα επιζήμια συστατικά.Δεν εγγυάται σε καμία περίπτωση την ορθότητα, την πληρότητα ή και διαθεσιμότητα των περιεχομένων, σελίδων, υπηρεσιών, επιλογών ή τα αποτελέσματά τους. Το κόστος των ενδεχόμενων διορθώσεων ή εξυπηρετήσεων, το αναλαμβάνει ο Συνδρομητής /Χρήστης/Επισκέπτης και σε καμία περίπτωση το AutoLube.gr\nΤο AutoLube.gr αναλαμβάνει τη συλλογή, επεξεργασία και διανομή του περιεχομένου του, χωρίς όμως σε καμιά περίπτωση να εγγυάται την αρτιότητα, την πληρότητα, την επάρκεια και γενικά την καταλληλότητα αυτού και την απουσία ενδεχομένων λαθών πολύ δε περισσότερο λόγω του ιδιαιτέρως μεγάλου όγκου του, καθώς και της συμμετοχής και τρίτων φορέων (φυσικών ή νομικών προσώπων) κατά την πρωτογενή παραγωγή και συλλογή του. Συνεπώς, οι συνδρομητές επισκέπτες / χρήστες του Δικτύου, χρησιμοποιώντας τις υπηρεσίες του με δική τους πρωτοβουλία, αναλαμβάνουν και τη σχετική ευθύνη διασταύρωσης των παρεχομένων πληροφοριών με τις πηγές. Το autolube.gr διατηρεί σε κάθε περίπτωση το δικαίωμα να ελέγχει, διορθώνει και να μη δημοσιεύει στις ιστοσελίδες του υλικό που του αποστέλλουν οι Συνδρομητές/Χρήστες/Επισκέπτες.\n"Δεσμοί" (links) προς άλλα sites. Το AutoLube.gr δεν ελέγχει τη διαθεσιμότητα, το περιεχόμενο, την πολιτική προστασίας των προσωπικών δεδομένων, την ποιότητα και την πληρότητα των υπηρεσιών άλλων web sites και σελίδων στα οποία παραπέμπει μέσω "δεσμών", hyperlinks ή διαφημιστικών banners. Συνεπώς για οποιοδήποτε πρόβλημα παρουσιασθεί κατά την επίσκεψη / χρήση τους οφείλετε να απευθύνεστε απευθείας στα αντίστοιχα web sites και σελίδες, τα οποία και φέρουν τη σχετική ευθύνη για την παροχή των υπηρεσιών τους. Το Δίκτυο σε καμία περίπτωση δεν πρέπει να θεωρηθεί ότι ενστερνίζεται ή αποδέχεται το περιεχόμενο ή τις υπηρεσίες των web sites και των σελίδων στα οποία παραπέμπει ή ότι συνδέεται με αυτά κατά οποιονδήποτε άλλο τρόπο.\nΔεν φέρουμε ουδεμία ευθηνή για την μη σωστή χρήση των προϊόντων για την οποία προορίζονται,καθώς και για τους κανόνες ασφαλείας κατά τη χρήση αυτών. Υπεύθυνος είναι ο αγοραστής-χρήστης αυτών.\nΤα εμπορικά σήματα λογότυπα καθώς και διακριτικά γνωρίσματα των προϊόντων που βρίσκονται στο περιεχόμενο του ιστοχώρου AutoLube.gr ανήκουν στους εκάστοτε κατασκευαστές τους.Η εμφάνισή τους στον δικτυακό τόπο δεν θα πρέπει κατά κανένα τρόπο να εκληφθεί ως μεταβίβασή ή εκχώρηση άδειας ή δικαιώματος χρήσης τους.


Κυριακή της Πεντηκοστής - Δευτέρα του Αγίου Πνεύματος, του ιερομ. Ιερωνύμου Δελημάρη, - Ζωηφόρος\nΚυριακή της Πεντηκοστής - Δευτέρα του Αγίου Πνεύματος, του ιερομ. Ιερωνύμου Δελημάρη,\nΚυριακή, 07 Ιουνίου 2009 12:13\nΕκδόσεις Αδελφότητος Μεταμορφώσεως του Σωτήρος Ναυπάκτου\nΤη αύτη ήμερα Κυριακή ογδόη από του Πάσχα, την αγίαν Πεντηκοστήν εορτάζομεν.\nΚι αυτή την εορτή την έχουμε πάρει απ' την εβραϊκή παράδοση. Εκείνοι (οι Εβραίοι) εορτάζουν τη δική τους Πεντηκοστή τιμώντας τον αριθμό επτά (7X7=49. Η επομένη ήμερα μετά τις σαρανταεννιά είναι η Πεντηκοστή).\nΣυγκεκριμένα οι Εβραίοι γιορτάζουν την Πεντηκοστή ήμερα μετά απ' το Πάσχα τους. Το Πάσχα το γιορτάζουν σε ανάμνηση της διαβάσεως της Ερυθράς θαλάσσης, ενώ την Πεντηκοστή, επειδή πενήντα ήμερες μετά τη διάβαση (=Πάσχα) πήραν στην έρημο το νόμο του Μωϋσή, το Δεκάλογο.\nΤην Πεντηκοστή τη γιόρταζαν σε ανάμνηση της κακοπάθειάς τους μέσα στην έρημο, για να θυμούνται ότι μπήκαν στη γη της Επαγγελίας μετά από πολλές θλίψεις. Τότε, όταν μπήκαν στη γη της Επαγγελίας, απόλαυσαν τους καρπούς των δένδρων, το κρασί και το ψωμί, το όποιο γίνεται από το σιτάρι. Κι αυτό ήταν μια προτύπωση για τη δική μας πορεία: Κι εμείς μετά από τις θλίψεις και την κακοπάθεια της αμαρτίας μπαίνουμε στην Εκκλησία και μέσα σ' αυτήν μεταλαμβάνουμε κι απολαμβάνουμε το Σώμα και το Αίμα του Δεσπότου Χριστού. Άλλοι, λοιπόν, λένε ότι γι' αυτόν το λόγο γιόρταζαν οι Εβραίοι την Πεντηκοστή, ενώ άλλοι, όπως προαναφέραμε, λένε ότι τη γιόρταζαν σε τιμή και ανάμνηση των πενήντα ήμερων πού νήστεψε ο Μωϋσής και πήρε ύστερα το θεόγραφο Νόμο, τις Δέκα Εντολές. Ταυτόχρονα με τη γιορτή αυτή θυμούνταν και τη θυσία του μόσχου κι όλα τ' άλλα πού έκανε ο Μωϋσής και πριν ανεβή στο Όρος και όταν κατέβηκε. Άλλοι πάλι θεωρούν ότι η Πεντηκοστή επινοήθηκε από τους Εβραίους για να δείξουν την τιμή τους προς τον αριθμό επτά, ο όποιος θεωρείται ιερός (πρβλ. Έξοδος κ', 11). Πραγματικά ο αριθμός αυτός των ήμερων, αν προστεθή στον εαυτό του επτά φορές, μας κάνει τον αριθμό πενήντα. Μας λείπει, βέβαια, μία ήμερα (πού είναι η αρχή της επομένης επτάδος των ήμερων). Οι Εβραίοι μάλιστα τιμούν όχι μόνο με τις ήμερες τον αριθμό πενήντα, αλλά και με τα έτη. Έτσι το πεντηκοστό έτος το έχουν σε τιμή και το ονομάζουν Ιωβηλαίο. Στο έτος αυτό αφήνουν τη γη ακαλλιέργητη (για να ξεκούραστη), αφήνουν ελεύθερα τα ζώα κι ελευθερώνουν τους δούλους πού είχαν αγοράσει.\nΤρίτη μεγάλη εορτή των Εβραίων ήταν η Σκηνοπηγία. Αυτή την γιόρταζαν μετά τη συγκομιδή των καρπών το φθινόπωρο, δηλ. πέντε μήνες μετά την εορτή του Πάσχα. Τη Σκηνοπηγία την είχαν σε ανάμνηση της ημέρας εκείνης, κατά την οποία ο Μωϋσής έστησε τη σκηνή πού είδε μέσα στη νεφέλη στο όρος Σινά, και την οποία στη συνέχεια κατεσκεύασε ο αρχιτέκτονας Βεσελεήλ με τις οδηγίες του (Έξοδος κεφ. λα). Μάλιστα οι Εβραίοι όταν τιμούν την εορτή αυτή φτιάχνουν σκηνές. Τότε όλη μέρα ζουν στα χωράφια τους ευχαριστώντας τον Θεό και συγκεντρώνουν τους καρπούς των κόπων τους. Σ' αυτή την ήμερα φαίνεται ότι έγραψε και ο Δαβίδ τους ψαλμούς πού έχουν την επιγραφή «υπέρ των ληνών» (ληνός = το πατητήρι όπου πατούν τα σταφύλια, πρβλ. Ψαλμ. 8, 80, 83). Η εορτή αυτή είναι προτύπωση της αναστάσεως μας στη Βασιλεία των Ουρανών. Τότε θα διαλυθούν οι σάρκινες σκηνές, τα σώματα μας, θα ξαναγίνουν πάλι άφθαρτα και θα απολαύσουμε τους καρπούς των κόπων μας πανηγυρίζοντας στις αιώνιες σκηνές, στη Βασιλεία του Θεού.\nΤαις των αγίων Αποστόλων πρεσβείαις, Χριστέ ο Θεός ημών, ελέησον ημάς. Αμήν.\nΤη αύτη ήμερα, Δευτέρα της Πεντηκοστής, αυτό το Πανάγιον και ζωοποιών και παντοδύναμον εορτάζομεν Πνεύμα, τον ένα της Τριάδος Θεόν, το ομότιμον και ομοούσιον και ομόδοξον τω Πατρί και τω Υίω.\nΤην ήμερα πού οι Εβραίοι γιόρταζαν την Πεντηκοστή τους ήλθε το Άγιο Πνεύμα με σχήμα πύρινων γλωσσών στους Αποστόλους. Αυτοί ήταν συγκεντρωμένοι στο υπερώο κι Εκείνο πήγε και κάθισε πάνω σε καθέναν απ' αυτούς. Οι άγιοι Πατέρες μας πού έβαλαν σε άριστη σειρά και τάξη όλα τα θέματα της πίστεως μας, για να δώσουν τιμή στο Άγιο Πνεύμα, όρισαν να το εορτάζουμε και κατά την Πεντηκοστή, αλλά και ξεχωριστά σήμερα.\nΕνώ ήταν όλοι συγκεντρωμένοι στο υπερώο της Ιερουσαλήμ και περίμεναν, όταν ήλθε η μέρα της Πεντηκοστής, περίπου κατά τις εννέα η ώρα το πρωί (με το δικό μας ωρολόγιο), ξαφνικά ακούστηκε βροντή απ' τον ουρανό τέτοια, ώστε νόμιζες ότι θα ακουσθεί σε όλη την Οικουμένη. Τότε φάνηκε το Άγιο Πνεύμα όμοιο με πύρινες γλώσσες και κάθισε σε καθέναν απ' αυτούς. Κάθισε όχι μόνο στους δώδεκα Μαθητές, αλλά και στους εβδομήκοντα! Και μιλούσαν πλέον όλοι ξένες γλώσσες! Καθένας δηλαδή απ' τους αποστόλους μιλούσε όλες τις γλώσσες! Κι ας μη νομισθή ότι ο απόστολος μιλούσε τη δική του την εβραϊκή γλώσσα, ενώ οι ακροατές άκουγαν τη γλώσσα τη δική τους! Όχι! Ο κάθε Απόστολος καταλάβαινε και μιλούσε τη γλώσσα κάθε άλλου έθνους.\nΤο Άγιο Πνεύμα ήλθε πενήντα μέρες μετά το Πάσχα, για να μας υπενθυμίζη τον Παλαιό Νόμο (τις Δέκα Εντολές) πού δόθηκε στο Μωϋσή. Οι Ισραηλίτες πήραν τις Δέκα Εντολές πενήντα ήμερες μετά τη διάβαση της Ερυθράς θαλάσσης. Αξιοπρόσεκτη, μάλιστα, είναι η σχέση πού έχουν τα τωρινά μ' εκείνα τα παλιά. Εκεί ήταν το όρος, εδώ το υπερώο. Εκεί ήταν το πυρ, εδώ οι πύρινες γλώσσες. Αντί για τις βροντές και τη νεφέλη πού είχαμε εκεί, εδώ τώρα έχουμε το δυνατό φύσημα του ανέμου.\nΤο Άγιο Πνεύμα κατέβηκε με τη μορφή γλωσσών, για να δείξη τη συγγένεια Του με το ζώντα Λόγο, το Χριστό. Ή ακόμη, για να δείξη ότι οι Απόστολοι επρόκειτο να διδάξουν και να οδηγήσουν με τη γλώσσα όλα τα έθνη. Οι γλώσσες ήταν πύρινες, για να δείξη ότι ο Θεός είναι πυρ κατανάλισκαν και καθαρίζει, όπως ή φωτιά. Οι γλώσσες φάνηκαν χωριστά πάνω απ' τον καθένα για να δειχθούν έτσι τα χαρίσματα του Αγίου Πνεύματος, τα όποια μοιράζονται στον καθένα. Κάποτε, πολύ παλιότερα, στην εποχή της πυργοποιίας στη Βαβέλ, το Άγιο Πνεύμα όλους εκείνους πού είχαν μία γλώσσα, τους χώρισε και τους οδήγησε στη σύγχυση με τις πολλές γλώσσες. Τώρα, σε όλους αυτούς πού ήξεραν μία γλώσσα, στους Αποστόλους, έδωσε τη δυνατότητα να γνωρίζουν πολλές, για να δυνηθούν να συγκεντρώσουν όλους εκείνους πού με το χωρισμό των γλωσσών στη Βαβέλ σκορπίστηκαν στα πέρατα της Οικουμένης. Ο ερχομός του Αγ. Πνεύματος έγινε μάλιστα ήμερα εορτής για να είναι πολλοί άνθρωποι συγκεντρωμένοι και να μπόρεση το γεγονός αυτό να γίνη γνωστό παντού. Έτσι, όσοι θα παρευρίσκονταν το Πάσχα και θα 'βλεπαν τα όσα έγιναν με το Χριστό, θα δόξαζαν το Θεό για όσα θα έβλεπαν και θα μάθαιναν. Έγινε δε η επιφοίτηση Του κατά την ήμερα της Πεντηκοστής, γιατί έπρεπε την ίδια ήμερα να ξεχυθή πλούσια η Χάρη Του. Έτσι έκανε κι ο Χριστός, ο Οποίος στη διάρκεια του νομικού Πάσχα παρέδωσε στους Μαθητές Του το δικό Του Πάσχα, το αληθινό.\nΕπίσης, πάλι υπάρχει εδώ και ο «ήχος» και η «φωτιά», πού η παρουσία τους ήταν έντονη στο όρος Σινά, όταν οι Εβραίοι έλαβαν το Νόμο. Αυτό γίνεται για να επιβεβαιωθή ότι και τότε-και τώρα είναι το ίδιο το Άγιο Πνεύμα, το Οποίο νομοθετεί και ορίζει τα πάντα. Εξάλλου δημιουργήθηκε σύγχυση ανάμεσα στο πλήθος, γιατί ακούστηκε σαν να φυσούσε ξαφνικά δυνατός άνεμος. Όλοι τότε νόμισαν ότι έφθασε η ώρα να εκπληρωθούν όλα όσα τους είχε προαναγγείλει ο Χριστός για το τέλος και την καταστροφή του κόσμου. Ακόμη χρειάζεται να προσέξουμε, ότι είπε «ωσεί» πυρός, δηλ. «σαν φωτιά», για να μη θεώρηση κανείς ακούγοντας αυτά, ότι υπάρχει κάτι υλικό στο Άγιο Πνεύμα.\nΚατηγορήθηκαν επίσης οι απόστολοι ότι ήταν μεθυσμένοι. Ο απ. Πέτρος όμως μίλησε ενώπιον του λαού και είπε ότι κάτι τέτοιο είναι ψέμα. Κι εξήγησε ότι αυτό πού έγινε, είναι εκείνο πού γράφει στην προφητεία του ο Προφήτης Ιωήλ. Κι αυτό είχε σαν αποτέλεσμα να πιστέψουν στο Χριστό τρεις χιλιάδες άνθρωποι!\nΤο Άγιο Πνεύμα ονομάζεται και Παράκλητος (=Παρηγορητής), γιατί μπορεί να μας παρηγορεί και να μας δίνει αναψυχή. Άλλα κι ο Χριστός ονομάζεται Παράκλητος (=Παρηγορητής). Έφυγε, λοιπόν, ο Χριστός κι ήλθε άλλος Παράκλητος για μας, το Άγιο Πνεύμα. Το Άγιο Πνεύμα Το πήραμε αντί του Χριστού. Και δια του Χριστού Το έχουμε. Επίσης ονομάζεται Παράκλητος, επειδή μεσιτεύει για μας προς το Θεό με στεναγμούς πού δε μπορούν να εκφραστούν με λέξεις, γιατί είναι φιλάνθρωπο (αγαπά τους ανθρώπους) και ενδιαφέρεται για μας, ακριβώς όπως κι ο Χριστός. Γι' αυτόν υιψιρως το Λόγο και ονομάζεται «Άλλος Παράκλητος». Και λέει ο Απόστολος: «Έχουμε Παράκλητο (=μεσίτη, συνήγορο) κοντά στον Πατέρα, τον Ιησού». Ονομάζεται δε «Άλλος», επειδή είναι ομοούσιος με τον Υιό. Έτσι το Άλλος (= με κεφαλαίο το άλφα) και Άλλος λέγεται για ομοούσια και ομοφυή πράγματα, ενώ οι λέξεις άλλο (= με μικρό το άλφα) και άλλο χρησιμοποιούνται για διαφορετικής φύσεως πράγματα (λέμε π.χ.: άλλο το ένα και άλλο το άλλο).\nΤη επιφοιτήσει του Αγίου Πνεύματος, πρεσβείαις των Αποστόλων σου,\nΔιαβάστηκε 5496 φορές\nΠερισσότερα σε αυτή την κατηγορία: « Η Πεντηκοστή, του Σεβασμιωτάτου Μητροπολίτου Ναυπάκτου και Αγίου Βλασίου κ. Ιεροθέου, Πεντηκοστή, του Καθηγητοῦ (+)Ιωάννου Φουντούλη, »


Η Φράνσις-Φράγκου μεταξύ των υποψηφίων για να τεθεί επικεφαλής του FBI – News of the Greek Diaspora\nΗ Φράνσις Τάουνσεντ Φράγκου γεννήθηκε στις 28 Δεκεμβρίου του 1961 στην Μινελόα της πολιτείας της Νέας Υόρκης από μητέρα Ιρλανδέζα και πατέρα Έλληνα [Γιάννης Φράγκος, εργάτης σε οικοδομές] και εργάστηκε ως πρώην Σύμβουλος Παγκόσμιας Ασφάλειας [National Security Advisor and Homeland Security] του Προέδρου των Ηνωμένων Πολιτειών Τζορτζ Μπους, ενώ είναι γνωστή στο ευρύ κοινό από τις τηλεοπτικές της εμφανίσεις.\nΗ Τάουνσεντ διορίστηκε στη θέση αυτή από τον Πρόεδρο Μπους στις 28 Μαΐου του 2004, ενώ η παραίτησή της ανακοινώθηκε στις 19 Νοεμβρίου 2007.\nΠροήδρευσε στο Συμβούλιο Εσωτερικής Ασφάλειας και ενημέρωνε τον Πρόεδρο των ΗΠΑ τόσο για την πολιτική εσωτερικής ασφάλειας, όσο και την αντιτρομοκρατική πολιτική.\nΕπιπλέον, εργάστηκε ως βοηθός του Προέδρου και αναπληρώτρια στο Σύμβουλο Εθνικής Ασφάλειας για την Καταπολέμηση της Τρομοκρατίας.\nΤο 2008, η Tάουνσεντ εντάχθηκε στο CNN ως συνεργάτης και ομιλήτρια-σχολιαστής, λαμβάνοντας μέρος σε πολλές εκπομπές. Παράλληλα είναι πρόεδρος του Counter Extremism Project.\nΜέχρι στιγμής 14 άτομα – νομοθέτες, δικηγόροι μεταξύ αυτών – έχουν προκύψει ως υποψήφιοι. Οκτώ συναντήθηκαν το Σάββατο με τον υπουργό Δικαιοσύνης, Τζεφ Σέσιονς και τον αναπληρωτή υπουργό, Ροντ Ρόζενστάιν.\nΑΞΙΩΜΑΤΟΥΧΟΣ ΚΑΙ ΤΗΣ… ΠΕΡΙΕΡΓΗΣ “CONCORDIA”?\nCONCORDIA EUROPE SUMMIT IN ATHENS, JUNE 06, 2017\nΟ Γιώργος Λογοθέτης είναι τρανός στις ΗΠΑ και ειδικά στην ελληνοαμερικανική κοινότητα. Με άριστες σχέσεις με την οικογένεια Κλίντον και πλήθος επιχειρηματιών έχει πλέον αρχίσει να ρίχνει τα δίχτυα του και στην Ελλάδα. Ακούγεται, επίσης, ως καιροσκόπος γύπας-αγοραστής μη εξυπηρετούμενων δανείων ναυτιλιακών επιχειρήσεων. Ο όμιλός του λέγεται Libra Group και έχει περί τις 30 θυγατρικές.\nΟ αδελφός του Νικόλας, έχει την έδρα του στο Μανχάταν και επιδεικνύει μεγάλο ενδιαφέρον τόσο για την τέχνη και την πολιτική όσο και για τα media. Διοικεί την Concordia Summit, μια μη κυβερνητική οργάνωση που προωθεί συμπράξεις δημόσιου – ιδιωτικού τομέα σε διεθνείς τομείς ενδιαφέροντος.\nNicholas Logothetis on Concordia Europe Summit in Athens\n>>> Από τη λέσχη Mπίλντερμπεργκ στην Κύπρο!\nPrevious ΗΠΑ: «Έκοψαν» $3 εκατ. προς Τ/κ για αξιολόγηση τραπεζών\nNext Ο Γιώργος Παπανδρέου, στο Δ.Σ. ΜΚΟ που διαχειρίζεται $200.000.000 ετησίως!


Μεταμόρφωση συρταριέρας - Art Decoration Crafting\n2014-01-31 in DIY, FURNITURE-MAKEOVERS, Διάφορα, ΜΕΤΑΜΟΡΦΩΣΗ-ΕΠΙΠΛΩΝ - 20 Σχόλια\nΌπως λέει και ο τίτλος η εν λόγω συρταριέρα δεν είναι από σπίτι. Ένα πρωινό πηγαίνοντας στην εταιρεία στον σκουπιδοτενεκέ της γειτονιάς βρήκα αυτή την συρταριέρα. Δεν ήταν κάποιο σπουδαίο έπιπλο αλλά συγχρόνως δεν ήταν και σε άσχημη κατάσταση. Το αντίθετο θα έλεγα δεν είχε ούτε σημάδια ούτε γρατζουνιές. Έτσι αφού ζήτησα την βοήθεια δύο υπαλλήλων μας την μεταφέραμε στο εργαστήριο της εταιρείας φυσικά αφού άκουσα τα συνηθισμένα σχόλια «βρε κορίτσι μου πάλι μαζεύεις σαβούρα»; Το ξεπέρασα αμέσως με ένα χαμόγελο ενώ μέσα μου αναρωτιόμουν αλήθεια τι θα την κάνω;\n‘Οχι δεν της λείπει το συρτάρι απλά στην μεταφορά τα είχαμε βγάλει…\nΛίγες μέρες αργότερα κι αφού είχα ξεκινήσει το βάψιμο της καρέκλας για το δωμάτιο της κόρης μου το γλυκό μου κοριτσάκι μου ανακοίνωσε πως «Μαμά το έπιπλο της τηλεόρασης στο δωμάτιο μου δεν θέλω να μου το βάψεις, θέλω κάτι άλλο που να έχει και συρτάρια για να μπορώ να βάζω διάφορα πραγματάκια που τα έχω δεξιά κι αριστερά» .\nΑ εντάξει σκέφτηκα ήρθε η ώρα της συρταριέρας. Η συμφωνία για το makeover ήταν πως θα αγοράσουμε μόνο γραφείο και ράφια και όλα τα άλλα θα τα βάψουμε. Έτσι αφού της την έδειξα συμφωνήσαμε να προχωρήσουμε στο βάψιμο. Η συρταριέρα είναι λίγο πιο ψηλή από το έπιπλο της τηλεόρασης και λίγο μεγαλύτερη στο μήκος. Αυτό δεν ήταν πρόβλημα γιατί έτσι κι αλλιώς θα άλλαζε θέση, θα έμπαινε από την άλλη πλευρά του δωματίου και εκεί θα χώραγε μια χαρά.\nΟπότε την Δευτέρα το πρωί ανάμεσα σε παραγγελίες, τηλέφωνα, emails, ξεκίνησε το βάψιμο. Πρέπει να παραδεχτώ πως δεν ήταν εύκολη δουλειά. Η συρταριέρα ήταν από MDF κι αφού η κόρη μου τα θέλει είπαμε όλα τα έπιπλα βαμμένα λευκά και γυαλιστερά ακολούθησα παραδοσιακό τρόπο προετοιμασίας και βαφής.\nΦωτογραφίες από την διαδικασία της προετοιμασίας και της βαφής δεν έχω, δεν είχα την μηχανή μου μαζί για αυτό και θα σας περιγράψω τι ακριβώς έκανα.\nΠρώτα απ΄όλα πολύ καλό καθάρισμα, με ηλεκτρική σκούπα στο εσωτερικό και τα συρτάρια και στην συνέχεια με σαπουνάδα και νερό. Ε στο δρόμο την βρήκαμε… Στη συνέχεια τρίψιμο, τρίψιμο, τρίψιμο. Ευτυχώς χρησιμοποίησα ηλεκτρικό τριβείο γιατί ακόμη θα έτριβα. Ειδικά το ένα συρτάρι που ήταν μπλε λάκα βαμμένο ακόμη και με το τριβείο δυσκολεύτηκα. Πολύ καλό ξεσκόνισμα μετά και αστάρι νερού 2 χέρια παρακαλώ. Το άφησα να στεγνώσει μέχρι την άλλη μέρα το πρωί γιατί με την υγρασία που υπάρχει δεν ήμουν σίγουρη.\nΤην Τρίτη ξεκίνησε το βάψιμο. Λευκή γυαλιστερή ρεπουλίνη νερού. Εδώ θέλω να σας πω κάτι που ανακάλυψα. Ο χρωματοπώλης μου είπε να πάρω ρολάκι να την περάσω γιατί έτσι το φινίρισμα είναι σχεδόν τέλειο δηλαδή δεν έχει τα σημάδια του πινέλου. Μου έδωσε ένα ακριβούτσικο θα έλεγα. Ξεκίνησα να βάφω και ναι δεν αφήνει τα σημάδια του πινέλου αλλά και πάλι αφήνει κάποια μικρά σημάδια σαν να έχεις περάσει κάτι ελαφριά με σφουγγάρι. Σε μια ματ μπογιά αυτό μπορεί και να μη φαίνεται αλλά στην γυαλιστερή δεν ήταν ωραίο. Ανάμεσα στα πινέλα που είχα αγοράσει το καλοκαίρι είναι κι ένα με λευκή τρίχα γυαλιστερή κατάλληλο μόνο για υδατοδιαλυτά ακρυλικά χρώματα. Ε λοιπόν πέρναγα μία φορά με το ρολό και αμέσως από πάνω σαν χάδι το πινέλο κι έτσι έσβηναν και τα πιο μικρά σημάδια. Είναι μια χρονοβόρα διαδικασία αλλά το αποτέλεσμα σε αποζημιώνει. Φαίνεται σαν να έχεις βάψει με πιστόλι βαφής. Το βάψιμο κράτησε μέχρι την Τετάρτη το απόγευμα, σχεδόν δυόμιση μέρες για ένα τόσο δα επιπλάκι. Τα συρτάρια στο εσωτερικό δεν τα βάφω σχεδόν ποτέ αλλα σε αυτή την περίπτωση τα έντυσα με μία ροζ βελουτέ κόλλα. Α ξέχασα να σας πω πως εκτός από τα τρία συρτάρια που φαίνονται, στο πάνω μέρος έχει και ένα στενό συρτάρι-μπιζουτιέρα. Τέλειο ε;\nΤην Πέμπτη το μεσημέρι μεταφέρθηκε στον προορισμό της…\nΈνα δισκάκι από το ΙΚΕΑ με ρεσώ στα χρώματα του δωματίου…\n…κάποια ακόμη κεριά, βλέπετε πόσο λεία και χωρίς σημάδια φαίνεται η επιφάνεια;\nΩχ…το ένα συρτάρι δεν το έχω κλείσει καλά… δεν πειράζει φαίνεται πιο φυσική η φωτογραφία (δικαιολογίες)\nΣυνοψίζοντας έχω έτοιμα την πολυθρόνα , το φωτιστικό δαπέδου και την συρταριέρα-έπιπλο TV και συνεχίζουμε …\n- spoonstories- 2014-01-31 at 8:58 ΠΜ\nΒρε τι νεύρα που θα είχε αυτός που πέταξε τη συρταριέρα έτσι και το έβλεπε τώρα χαχαχα. Σαν καινούργιο έγινε κορίτσι μου!Καλημέρα και μπράβο!\nChristina Makri 2014-01-31 at 9:09 ΠΜ\nΑπορία μου είναι πως ακόμη και σήμερα που η κατάσταση έχει δυσκολέψει πολύ ο κόσμος συνεχίζει και πετάει ακόμη κι αυτά που δεν έχουν τίποτα και θα μπορούσαν να υποστούν ριζική βελτίωση… Ευχαριστώ για τα μπράβο 🙂\nTis Annios 2014-01-31 at 9:20 ΠΜ\nΝαι αυτό το έπιπλο αξίζει να βρίσκεται στο δωμάτιο μιας έφηβης…\nChristina Makri 2014-01-31 at 9:54 ΠΜ\nΕυχαριστώ πολύ Αννιώ 🙂\nLuna L. 2014-01-31 at 10:31 ΠΜ\nτέλεια έγινε! η κόρη σου θα είναι ικανοποιημένη και με το παραπάνω. και συρταριέρα, και έπιπλο για την tv και συρτάρι-μπιζουτιέρα!\nChristina Makri 2014-01-31 at 12:09 ΜΜ\nΤρία σε ένα ναι! Θα της την πουλήσω ακριβότερα, γιατί είναι πολυέπιπλο 🙂\nDimitra Decorasylum 2014-01-31 at 11:10 ΠΜ\nΤέλεια η μεταμόρφωση Χριστίνα. Και κομψό και μοντέρνο και οικονομικό και με αποθηκευτικό χώρο. Τι άλλο να ζητήσει κανείς; Πολύ μου άρεσε και η ροζ έκρηξη με το που ανοίγεις τα συρτάρια!\nΤο ρολό που είχες ήταν το μαλλιαρό ή το σφουγγαρένιο; Το πρώτο όντως αφήνει σημάδια, το δεύτερο όμως (ειδικά αυτά που έχουν δύο στρώσεις σφουγγαριού) συνεργάζονται πολύ καλύτερα στο θέμα "άνευ σημαδιών" .\nΥ.Γ. εδώ στην επαρχία κανείς μα κανείς να μην πετά έστω κι ένα κομοδίνο στα σκουπίδια!!!! έλεος!\nChristina Makri 2014-01-31 at 12:30 ΜΜ\nΤο ρολό είναι από σφουγγάρι. Όταν όμως εφαρμόζεις το χρώμα, δεν ξέρω αν μπορώ να γίνω σαφής, κάνει όπως ένα σφουγγάρι βρεγμένο. Δεν είναι ακριβώς σημάδια είναι σαν αποτύπωμα σφουγγαριού. Μπορεί με το που στεγνώσει η μπογιά να φεύγουν αλλά εγώ δεν ήθελα να το ρισκάρω και να ξανατρίβω … Δεν πετάει τίποτα κανείς ε; Πίκρα … 🙂\nAleka Craftaholic 2014-01-31 at 2:51 ΜΜ\nΠόσο τυχερή μπορεί να είσαι; Ζητάς συρταριέρα ,σου εμφανίζεται μπροστά σου! Ε,όχι, αυτό λέγεται συμβόλαιο με το Θεό.Πολύ μου αρέσει τελικά η ριπουλίνη με το αποτέλεσμα που έχει.Με την πρώτη ευκαιρία θα κοιτάξω να τη χρησιμοποιήσω.Η σατινέ με τη γυαλιστερή έχουν ανεπαίσθητη διαφορά ,αν λάβω υπ'όψη τις φωτό από την πολυθρόνα και τη συρταριέρα; Αν κάνω λάθος,διόρθωσέ με ,σε παρακαλώ.Πάντως αν συνεχίσεις έτσι ,θα γίνει ένα υπέροχο δωμάτιο.Καλή επιτυχία και στα επόμενα\nChristina Makri 2014-01-31 at 3:28 ΜΜ\nΚαι στην πολυθρόνα αναφέρω ρεπουλίνη γυαλιστερή δεν έχω γράψει σατινέ.\nChristina Makri 2014-01-31 at 3:25 ΜΜ\nΑλέκα μου την είχα βρει την συρταριέρα και όταν την μάζεψα δεν ήξερα που να την χρησιμοποιήσω. Κατόπιν έγινε η συζήτηση με την μικρή μου και σκέφτηκα να την χρησιμοποιήσω αφού μου δήλωσε ότι δεν ήθελε το δικό της έπιπλο TV. Σχετικά με την ρεπουλίνη είναι δικό μου το λάθος. Γυαλιστερή είναι και η ρεπουλίνη στην πολυθρόνα και από παραδρομή έχω γράψει σατινέ. Έχουν διαφορά η μία είναι ματ και η άλλη γυαλιστερή.\nAleka Craftaholic 2014-01-31 at 3:49 ΜΜ\nΛάθος κατάλαβα εγώ,μάλλον,Χριστίνα.Πάντως συνέχισε έτσι,είναι καταπληκτικό το πώς μεταμορφώνειςτο καθετί!\nΛαμπρινή Μ. 2014-02-01 at 2:39 ΜΜ\nΤο έχω πάθει κι εγώ όταν βάφω με ριπουλίνη,να αφήνει σαν φουσκαλίτσες από σφουγκάρι και το πέρναγα ξανά και ξανά…Νόμιζα ότι μάλλον έκανα πολύ αραιωμένη την μπογιά(ίσως να ισχύει και αυτό)αλλά θα κοιτάξω να κάνω την τεχνική με το πινέλο όπως είπες!\nΌσο για την συρταριέρα…τι να πω βρε Χριστίνα,είναι τέλεια!Σαν να την αγόρασες τώρα!\nΚι εγώ δεν βρίσκω τίποτα στον δρόμο…μα που τα πάνε όλοι?Στην Αθήνα και τα πετάνε???\nΚαλό μήνα και καλή συνέχεια!!Εγώ περιμένω και το μπαλκόνι να δω!χιχι\nChristina Makri 2014-02-01 at 6:01 ΜΜ\nΚαλά γέλασα πολύ με το "μα που τα πάνε όλοι?Στην Αθήνα και τα πετάνε???" Το μπαλκόνι να το περιμένεις από μέσα Μαρτίου και μετά δεν τολμάω να ξεκινήσω κάτι τώρα …\nKaterina Konstantinou 2014-02-02 at 12:56 ΜΜ\nΠολύ όμορφο αποτέλεσμα! Και το συρτάρι μπιζουτιέρα πολύ χρήσιμο!\nΑχχ και να την έβλεπε τώρα ο προηγούμενος ιδιοκτήτης θα το μετάνιωνε σίγουρα που την πέταξε!!\nChristina Makri 2014-02-02 at 5:03 ΜΜ\nΕυχαριστώ Κατερινάκι…καλά να πάθει μα είναι δυνατόν μόλις δεν σου αρέσει κάτι να το πετάς??!! Δεν μπαίνουν καν στην σκέψη μιας αναβάθμισης…\nSophie 2014-02-02 at 10:58 ΜΜ\nΧριστίνα μου σε ευχαριστώ για την επίσκεψη και για το όμορφο σχόλιό σου το εκτιμώ!!\nΘα σε παρακολουθώ και ελπίζω να περνάς και εσύ από το σπιτάκι μου να τα λέμε!!!Φιλάκια και καλό μήνα!!!\nChristina Makri 2014-02-03 at 10:47 ΠΜ\nΣοφάκι μου να σαι καλά!\nXristina @ Dear e-diary 2014-04-11 at 8:31 ΠΜ\nΚάνεις θαύματα λέμε!!! Τέλεια την έκανες!\nChristina Makri 2014-04-11 at 11:59 ΠΜ\nΣ ευχαριστώ πολύ Χριστίνα να είσαι καλά 🙂


ΙΣΤΟΡΙΕΣ λέξεων με αρχή μέση και ΓΑΜΑ Λυκείου: ΑΝΑΚΕΦΑΛΑΙΩΣΗ/ εμπέδωση πληροφοριακού υλικού για τον ΠΟΛΕΜΟ και την ΕΙΡΝΗ\nΑΝΑΚΕΦΑΛΑΙΩΣΗ/ εμπέδωση πληροφοριακού υλικού για τον ΠΟΛΕΜΟ και την ΕΙΡΝΗ\nΣτοχασμούς, που με τον έναν ή τον άλλο τρόπο, υποστήριζαν ότι η ίδια η φύση δηλώνει καθαρά ότι το δίκαιο είναι με το μέρος του καλύτερου ή του δυνατότερου, βρίσκουμε στους αρχαίους έλληνες φιλοσόφους της κλασικής εποχής (και ακόμα παλιότερα). Η πιο χαρακτηριστική περίπτωση είναι ο κυνικός τρόπος με τον οποίον, σύμφωνα με το Θουκυδίδη, οι Αθηναίοι απέρριψαν απερίφραστα το αίτημα των Μηλίων για ουδετερότητα στη διάρκεια του Πελοποννησιακού Πολέμου, δηλώνοντάς τους με τον πλέον κατηγορηματικό τρόπο ότι «κατά τον ανθρώπινο νόμο τα δικαία κρίνονται μόνο από ίσους, ενώ τα δυνατά τα πράττουν οι ισχυροί και τα παραδέχονται οι ασθενείς». Η θεωρία αυτή, που κωδικοποιήθηκε με τον όρο «Το δίκαιο της πυγμής», ενδυναμώθηκε αργότερα και από τη θεωρία του Δαρβίνου, σύμφωνα με την οποία επιζεί ο δυνατότερος και αφανίζεται ο αδύναμος. Την πιο τραγική όμως εκδοχή της άποψης αυτής τη συναντάμε στη θεωρία του ρατσισμού το Χίτλερ. Η γερμανική, λοιπόν, θεώρηση, έδωσε μεταφυσικές διαστάσεις στη θεωρία περί ανωτερότητας των φυλών. Σύμφωνα με τους ναζιστές, η ανωτερότητα της φυλής υπάρχει «φύσει», δεν είναι δηλαδή αποτέλεσμα κάποιων παραγόντων και γι’ αυτό μοναδικός κίνδυνος για την ανώτερη φυλή είναι οι επιμειξίες και η μόλυνση από κατώτερες φυλές.\nΚαι σήμερα όμως, που θεωρητικά τουλάχιστον η ιδέα περί ανωτέρων και καθαρών φυλών απηχεί αποκλειστικά και μόνο αντιλήψεις ολοκληρωτικών καθεστώτων, στην πράξη οι δυνατοί της Γης και στη «δημοκρατική» Δύση, ούτε λίγο ούτε πολύ, εφαρμόζουν την ίδια λογική: επεμβαίνουν στα εσωτερικά των αδύναμων κρατών και, άμεσα ή έμμεσα, επιβάλλουν απόψεις, ρυθμίζοντας την εσωτερική και εξωτερική πολιτική σύμφωνα με τα δικά τους συμφέροντα.\n2. Είναι λοιπόν αναπόφευκτος ο πόλεμος; Η μαρτυρία του Θουκυδίδη\n«Είχαν δει πολλά τα μάτια του Θουκυδίδη, κυρίως όμως είχε σκεφτεί πολύ ο ίδιος πάνω σ’ αυτά. Είχε ζήσει έναν πόλεμο που όμοιο του δεν είχε παρουσιάσει ως τότε η ιστορία, και είδε ανθρώπους να «νοσούν» μέσα στην παραζάλη της πιο βαριάς αρρώστιας που μπορεί να τους βρει, και ήθελε με αυτό να πει ότι, όταν πέσει πάνω στους ανθρώπους η βαριά αρρώστια που λέγεται πόλεμος, η ψυχή τους αρχίζει να αλλοιώνεται, το ίδιο όπως αλλοιώνεται το σώμα τους όταν αρρωστήσει – και ιδού το πρώτο βαρύ σύμπτωμα: ο πόλεμος αναγκάζει τις ψυχές των ανθρώπων, σχεδόν όλων, να συμμορφώνονται με την κατάσταση της στιγμής. Άνθρωποι και πολιτείες γίνονται περιστασιακοί: μια ηθική κατάπτωση και αποσύνθεση είναι η πρώτη απ’ τις συνέπειες του πολέμου στις ψυχές των ανθρωπων… Και στου Θουκυδίδη την εποχή ακουγόταν με πολλή έμφαση, πως πάνω απ’ όλα είναι η δύναμη! Έχει, έλεγαν, ο δυνατός το δικό του δίκαιο, που το θέλουν δεν το θέλουν οι άλλοι, τους επιβάλλεται. Ο Θουκυδίδης για να υποδηλώσει την αντίθεσή του σ’ αυτού του είδους τις θεωρίες, που οδηγούσαν στη δικαίωση του πολέμου, βρήκε την πιο εύστοχη έκφραση ονομάζοντας τον πόλεμο «τον της βίας διδάσκαλο»\n3. Ο πόλεμος εξελίχθηκε παράλληλα με την τεχνολογική και επιστημονική πρόοδο\nΑπό τα μέσα που χρησιμοποίησε ο άνθρωπος για να διεξαγάγει πόλεμο φαίνεται ότι έδειξε καταπληκτική επινοητικότητα στην καταστροφή. Στην αρχαία Ελλάδα η στρατιωτική υπηρεσία ήταν υποχρεωτική και η φάλαγγα αποτελούσε την τυπική οργάνωση του πεζικού. Ο καταπέλτης υπήρξε το «κανόνι» της αρχαιότητας και στον Αρχιμήδη αποδίδεται η επινόηση τέτοιου μηχανήματος που μπορούσε να ρίχνει πέτρες ενενήντα κιλών. Οι Πέρσες χρησιμοποιούσαν μια φοβερή δύναμη, τους ελέφαντες, στη ράχη των οποίων τοποθετούσαν στρατιώτες που έριχναν βέλη. Στο Μεσαίωνα τον πρώτο λόγο είχε το ιππικό και ο πόλεμος συνίστατο σε σειρά συγκρούσεων μεταξύ των ιπποτών. Η Γαλλική Επανάσταση έφερε την καθιέρωση της υποχρεωτικής στρατιωτικής υπηρεσίας. Στον Β’ Παγκόσμιο Πόλεμο η ανάπτυξη της πολεμικής αεροπορίας και των αρμάτων μάχης έδωσαν στους στρατούς ευκινησία και δυνατότητα ελιγμών.\n4. Ατομική Βόμβα – Βιολογικός και Χημικός πόλεμος\nΣταθμό στην καταπληκτική επινοητικότητα για τον αφανισμό των ομοίων του είναι η ΑΤΟΜΙΚΗ ΒΟΜΒΑ, που ρίχθηκε στις 6 Αυγούστου 1945 στη Χιροσίμα και στο Ναγκασάκι. Στη συνέχεια τα πυρηνικά όπλα τελειοποιήθηκαν και αυξήθηκε η ακρίβεια και η καταστρεπτική τους ισχύς (βόμβα υδρογόνου, διηπειρωτικοί πυρηνικοί πύραυλοι κ.ά). Με τον βιολογικό πόλεμο οι τάξεις του εχθρού πλήττονται με βακτήρια και ιούς που προκαλούν επιδημίες, ενώ τα χημικά όπλα είναι ουσίες σε αέρια ή υγρή μορφή, ικανές να προσβάλουν τον ανθρώπινο οργανισμό και να προκαλέσουν προσωρινή ή μόνιμη βλάβη ακόμα και το θάνατο. Τα χημικά όπλα θεωρούνται πάρα πολύ επικίνδυνα, γιατί οι χημικές ουσίες διαχέονται στα σύννεφα, μεταφέρονται με τη βροχή οπουδήποτε και δηλητηριάζουν μόνιμα νερά και αποθέματα διατροφής καθιστώντας αδύνατη τη ζωή στην περιοχή που θα πληγεί για μεγάλη χρονική περίοδο. Έτσι, από τον πόλεμο σώμα με σώμα, που αφορούσε αποκλειστικά τους μάχιμους, περάσαμε στον πόλεμο κατά το οποίο οι εχθροί μπορούν να αλληλοσκοτώνονται χωρίς να έρχονται σε άμεση επαφή και μάλιστα χωρίς να εξαιρείται από τις συνέπειες και ο άμαχος πληθυσμός.\n5. Κρίση ανθρωπισμού και οι πάσης φύσεως φανατισμοί ως αιτίες των πολέμων\nΣτην εποχή μας υπάρχει κρίση ανθρωπισμού. Το πάθος της ευμάρειας, η αδιαφορία για τον πλησίον, η αποξένωση, ο κυνισμός στις διεθνείς σχέσεις και η κοινωνική αναλγησία, τα συχνά φαινόμενα βίας και εγκληματικότητας δείχνουν πως η ανθρώπινη ύπαρξη δε λογαριάζεται πια ως ανυπέρβλητη αξία και τέλος του κόσμου. Αυτή η κρίση ανθρωπισμού στρέφεται, κατά συνέπεια, και εναντίον της ειρήνης. Στο βάθος, λοιπόν, των αιτίων τα οποία μπορεί να προκαλέσουν μια νέα πολεμική σύρραξη θα πρέπει να εντοπίσουμε την απανθρωπιά της εποχής μας. Κίνδυνο για την ειρήνη αποτελεί και η αναβίωση έντονων εθνικιστικών ανταγωνισμών όπως και ο θρησκευτικός και ιδεολογικός φανατισμός. Ο φανατισμός εξάπτει τα πάθη, προκαλεί μαζική υστερία και οδηγεί σε ανεξέλεγκτες καταστάσεις.\n6. Αίτια των πολέμων – κίνδυνοι για την ειρήνη\nΔεν είναι, βέβαια, υποδεεστέρα τα ηθικά και ιδεολογικά αίτια. Ο αμοραλισμός του ανθρώπου των σύγχρονων κοινωνιών, απόρροια της κατεύθυνσης που έχει πάρει τα τελευταία χρόνια η παιδεία, η απουσία, δηλαδή ανθρωπιστικής καλλιέργειας και η έλλειψη πνευματικότητας, συνεπάγεται αυτόματα την υποβάθμιση των αξιών και των ιδανικών, την εσωτερική εκείνη υποδομή που είναι απαραίτητη στα άτομα για να διαμορφώσουν διάθεση αντίστασης ενάντια στη βαρβαρότητα του πολέμου. Όταν απουσιάζει η ουσιαστική παιδεία, βρίσκουν έδαφος και ανθούν ο φανατισμός και η μισαλλοδοξία που δημιουργούν πολώσεις στο εσωτερικό των κοινωνιών αλλά και στο διεθνή χώρο καταλύουν τους δεσμούς φιλίας και μισαλλοδοξίας.\n7. Τελικά, ο πόλεμος είναι στη φύση του ανθρώπου;\nΟρισμένοι, μεταξύ των οποίων συγκαταλέγονται επιστήμονες και φιλόσοφοι, υποστηρίζουν ότι ο άνθρωπος είναι φύσει επιθετικό ον και ότι ο πόλεμος είναι εγγεγραμμένος στα γονίδια του. Από αυτή την άποψη είναι αδύνατο ο άνθρωπος να ξεπεράσει τα πολεμοχαρή ένστικτά του και, ίσως, δεν πρέπει να τα ξεπεράσει, γιατί με αυτό τον τρόπο θα εκφυλιστεί το είδος του και θα μείνει στάσιμος πολιτιστικά. Έτσι, ο πόλεμος γίνεται αντιληπτός είτε ως αυτοσκοπός είτε ως αναγκαία τίμημα της προόδου. Ο αντίλογος σε αυτές τις θεωρίες στηρίζεται στα εξής επιχειρήματα: 1] Ο άνθρωπος είναι η μοναδική νοήμων ύπαρξη στη Γη και ως τέτοια δεν προσδιορίζεται μόνο από τη φύση αλλά και την προσδιορίζει. Με τη λογική και την παιδεία, επομένως, μπορεί να τιθασεύει τα ένστικτά του. 2] Ο άνθρωπος είναι περισσότερο δημιούργημα της κοινωνίας παρά των κληρονομικών καταβολών: στις ανθρώπινες κοινωνίες τα άτομα διδάσκονται να μισούν και να φθονούν, μαθαίνουν να πολεμούν και να φοβούνται τους «εχθρούς». Αν, λοιπόν, οι άνθρωποι μάθουν να συνεργάζονται και να αλληλοβοηθιούνται, τότε και το μίσος θα εκλείψει. 3] Η βία και το προϊόν της ο πόλεμος, μπορεί να αποκτήθηκαν την περίοδο που ο άνθρωπος αγωνιζόταν να επιβιώσει, μονιμοποιήθηκαν όμως με την άσκηση, συντηρούνται από τον ανταγωνισμό και τις προκαταλήψεις, από την απληστία και την ιδιοτέλεια. Όλα αυτά τα στοιχεία, που είναι βασικές αιτίες του πολέμου, υπάρχει τρόπος να αντιμετωπιστούν.\n8. ΕΙΡΗΝΗ ή ΠΟΛΕΜΟΣ;\nΑπό τα αρχαία ακόμα χρόνια το δίλημμα ΕΙΡΗΝΗ ή ΠΟΛΕΜΟΣ, απασχολούσε όλους τους λαούς, από τους ηγέτες τους έως τον πιο απλό άνθρωπο. Οι δυνατοί της γης, οι τύραννοι, οι δικτάτορες, αυτοί που είχαν εξουσία και πλούτη ήταν σχεδόν πάντοτε φιλοπόλεμοι. Έβλεπαν τον πόλεμο σαν ένα μέσο που θα μεγάλωνε τη δύναμή τους, θα πολλαπλασίαζε τα κέρδη τους. Οι απλοί άνθρωποι, οι ποιητές και καλλιτέχνες ένωναν τη φωνή τους για την ΕΙΡΗΝΗ. Το πιο ωραίο παράδειγμα γι’ αυτή την αντίθεση μας το δίνει ο ΑΡΙΣΤΟΦΑΝΗΣ μέσα από τις κωμωδίες του: ΕΙΡΗΝΗ και ΛΥΣΙΣΤΡΑΤΗ\n9. Οι συνέπειες των πολέμων είναι ανυπολόγιστες σ’ όλους τους τομείς\n10. Υπάρχουν τρόποι για να ξεφύγει ο άνθρωπος από το φαύλο κύκλο του πολέμου;\n11. Προτάσεις για τη μόνιμη εγκαθίδρυση της ειρήνης\nΙστορικά έχει διαπιστωθεί πως η βία και ο πόλεμος έχουν άμεση σχέση με ολοκληρωτικές καταστάσεις, επειδή αυτές εξουδετερώνουν, με τους μηχανισμούς που διαθέτουν, την πνευματική και ηθική αντίσταση των πολιτών. Έτσι, ανοίγει ο δρόμος για την προπαγάνδα, το φανατισμό και τη μαζική υστερία που εξυπηρετούν τα επεκτατικά και φιλοπόλεμα σχέδια της ολιγαρχίας, Επομένως, η εδραίωση της ειρήνης συνδέεται άμεσα με την ενίσχυση του δημοκρατικού πολιτεύματος και το σεβασμό προς τους θεσμούς του. Η δημοκρατία, εξάλλου, είναι το πολίτευμα που στηρίζεται στη νηφάλια κρίση, στην αρμονική συνύπαρξη των ανθρώπων, στην υπεύθυνη αντιμετώπιση των προβλημάτων και στην ευημερία των πολιτών. Τα στοιχεία αυτά αποτελούν γνώρισμα του ειρηνικού βίου. Γι’ αυτό η δημοκρατία είναι το πολίτευμα που έχει εγγενώς φιλειρηνικά δημοκρατία αν δεν υπάρχει ειρήνη, αλλά ούτε και ειρήνη χωρίς δημοκρατία.\n12. «Εξόριστε Ποιητή στον αιώνα σου, λέγε, τι βλέπεις;»\n«Βλέπω τα έθνη, άλλοτες αλαζονικά, παραδομένα στη σφήκα και το ξινόχορτο. Βλέπω τους εμπόρους να εισπράττουν σκύβοντας το κέρδος των δικών τους πτωμάτων… Βλέπε τη διαρκή επανάσταση φυτών και λουλουδιών… Και θα λάβουνε τα όνειρα εκδίκηση και θα σπείρουνε γενεές στους αιώνες των αιώνων» Στο ΠΡΟΦΗΤΙΚΟΝ (6ο ανάγνωσμα στο ΑΞΙΟΝ ΕΣΤΙ ΤΟΥ ΕΛΥΤΗ) ο Ποιητής προφητεύει ότι θα πραγματοποιηθεί το όνειρο για μια ανθρώπινη κοινωνία βασισμένη στην ομορφιά. Οι πεπαλαιωμένες ιδέες θα καταργηθούν από την επανάσταση του πνεύματος του ανθρώπου. Τότε τα έθνη θα παρακμάσουν, όλες οι μορφές του πολέμου θα συντριβούν, η αγοραπωλησία των αγαθών της ζωής θα παύσει και το όνειρο θα εκδικηθεί την πραγματικότητα και θα γεννήσει τους νέους ευτυχισμένους ανθρώπους εις τους αιώνας των αιώνων\nΕτικέτες Ανακεφαλαίωση εμπέδωση, Ειρήνη ο δίκαιος λόγος της ελευθερίας, Πόλεμος το δίκαιο της πυγμής


Πάντα πλάι σου...Ένα βιβλίο γεμάτο συναίσθημα!\nΑρχική Βιβλία Βιβλία για σένα Πάντα πλάι σου…Ένα βιβλίο γεμάτο συναίσθημα!\nΠάντα πλάι σου…Ένα βιβλίο γεμάτο συναίσθημα!\nΠλημμυρισμένο από άδολη αγάπη και οικογενειακή θαλπωρή. Ένα ευχάριστο και συγκινητικό μυθιστόρημα από τον μαέστρο του είδους Νίκολας Σπάρκς από τις εκδόσεις Μεταίχμιο. Πάντα πλάι σου…Ένα βιβλίο γεμάτο συναίσθημα! – Γράφει η Μαρία Διακαντώνη\nΑλήθεια, πόσοι δεν έχουν συγκινηθεί, δακρύσει ή και κλάψει ακόμα με το ”Ημερολόγιο” του Νίκολας Σπάρκς -το βιβλίο ή την ταινία-! Ο Σπάρκς είναι αναμφισβήτητα ένας συγγραφέας- υμνητής του έρωτα και της αγάπης . Στο Πάντα πλάι σου πρωταγωνιστεί και πάλι η αγάπη σε μιαν άλλη της μορφή. Μια μορφή που θα μας συγκινήσει βαθειά, αλλά και θα μας φέρει πολλά χαμόγελα καθώς η εξάχρονη Λόντον, με την αφοπλιστική της αθωότητα και ο τριανταδυάχρονος Ρας θα χτίζουν μια συναρπαστική σχέση πατέρα – κόρης, όταν ο Ρας θα κλιθεί να αναλάβει εξ ολοκλήρου την φροντίδα της αξιλάτρευτης Λόντον.\nΘα είναι αυτή η σχέση που θα στηρίξει τον Ρας και απ`αυτήν την σχέση θα αντλήσει δύναμη για να αντιμετωπίσει την κατάρρευση του μέχρι τότε φαινομενικά ονειρεμένου κόσμου του, όταν μένει άνεργος και η Βίβιαν, η σαγηνευτική γυναίκα του τον εγκαταλείπει.\nΠροσπαθώντας να ισορροπήσει ανάμεσα στην προσπάθειά του να στήσει μια νέα καριέρα και στις υποχρεώσεις του σαν γονιός πλήρους απασχόλησης, θ`ανακαλύψει ξανά τον εαυτό του, την δύναμη και τα συναισθήματα που έκρυβε μέσα του, ενώ μια αγκαλιά της μικρής του κόρης θα τον αποζημειώνει για όλους τους κόπους και τις δυσκολίες.\nΕνα βιβλίο γραμμένο με πολύ συναίσθημα, πλημμυρισμένο από άδολη αγάπη και οικογενειακή θαλπωρή. Ενα ευχάριστο και συγκινητικό μυθιστόρημα από τον μαέστρο του είδους Νίκολας Σπάρκς.\nΠροηγούμενο άρθροΠαιδί & παπούτσι: πως θα επιλέξουμε παπούτσι για το σχολείο;\nΕπόμενο άρθροΕβδομαδιαίες προβλέψεις από 9 έως 15 Σεπτεμβρίου 2019


Το #godsplan είναι έργο Τσιμίκα! | SDNA\nΛατρεύει να γελάει. Ακόμα κι όταν κάτι πηγαίνει στραβά, εκείνος γελάει. Ο Κώστας Τσιμίκας είναι η ιστορία που αποδεικνύει ότι τα ταλέντα δε χάνονται...\nΘα πας δανεικός!\nΔε θα χωράς στην ενδεκάδα!\nΘα τα καταφέρω..\nΔε θα χωράς στην αποστολή!\nΘα τους πείσω…\nΘα καταλήξεις να βολοδέρνεις σε μικρομεσαίες ομάδες!\nΘα παίξω στον Ολυμπιακό!\n18 ετών έφυγε από τις Σέρρες. 19 ετών έφυγε για τη Δανία. 20 ετών έφυγε για την Ολλανδία. Ο Κώστας Τσιμίκας είδε πολλές φορές το όνομά του στη λίστα των «κομμένων», είδε πολλές φορές την αποτυχία να παίζει παιχνίδια με το μυαλό του. Τι έκανε διαφορετικό από τόσα και τόσα ταλέντα που στη διάρκεια της τελευταίας δεκαετίας έχουν εξυψωθεί, αποθεωθεί, και εντέλει απαξιωθεί στον Ολυμπιακό; Δούλεψε. Δεν τα παράτησε. Πείσμωσε. Εκμεταλλεύτηκε τις ευκαιρίες του. Και γελούσε! Ένας Θεός ξέρει πόσο γελούσε. Ο 24χρονος αμυντικός πιστεύει στο hashtag που τον συνοδεύει σε κάθε του δημοσίευση. #godsplan… Και το πλάνο χθες ήταν μεγαλειώδες για τον άσο του Ολυμπιακού.\nΕεεεε... Χμμμ... Ναι! Εντάξει, είναι σχεδόν δεδομένο ότι δε θα χρειάστηκε ποτέ να απαντήσει σε μια τέτοια άκομψη και κλισέ ερώτηση, ενώ περπατούσε στο δρόμο φορτωμένος με έξι σακούλες από το σούπερ μάρκετ και με τα μαλλιά πιασμένα με ένα κλάμερ, όπως η πλειοψηφία των γυναικών. Ο πατέρας του Κώστα και του Στέργιου Τσιμίκα είναι ζαχαροπλάστης και είναι η αρχή μιας ιστορίας που δε γίνεται να απομονώσει ένα από τα δύο αδέρφια. Ο Στέργιος ξεκίνησε πρώτος. Ο Κώστας ήθελε να του μοιάσει. Ξεκίνησαν από τον Λευκώνα Σερρών και μεταπήδησαν σε νεαρή εφηβική ηλικία στη Νεάπολη Θεσσαλονίκης. Ο πατέρας τους, έπρεπε στην πορεία να πληρώσει 7.500 ευρώ για τα δελτία τους, όμως έκρινε ότι άξιζε το ρίσκο και το κόστος προκειμένου να βοηθήσει τα αγόρια του να παίξουν ποδόσφαιρο.\nΑκολούθησε ο Πανσερραϊκός. Πάντα άρρηκτα συνδεδεμένη η πορεία των δύο παιδιών, όπως συμβαίνει στα περισσότερα αδέρφια. Ο μικρός ακολουθεί τον μεγάλο. Ο μεγάλος, κεντρικός χαφ, ο μικρός αριστερό χαφ με λατρεία στον Μέσι, τον Κριστιάνο, ακόμα και τον εναλλακτικό Κουαρέσμα. Ποιος να του το έλεγε ότι χρόνια μετά θα έπρεπε να παρακολουθεί και θα κατέληγε να θαυμάζει τον Μαρτσέλο; Εκείνη την εποχή, κανείς. Ο Κώστας ήταν ο μικρός αδερφός του Στέργιου, μέχρι στις Σέρρες να υποκύπτουν όλο και περισσότερο στη γοητεία του ταλέντου του.\nΟ Σάκης Αναστασιάδης, ο οποίος ήταν προπονητής του στην U19 του Πανσερραϊκού και ο Μιχάλης Γρηγορίου που σύντομα θα τον προωθούσε στην πρώτη ομάδα, ουδέποτε είχαν ενδοιασμούς ότι μπορεί να κάνει σπουδαία καριέρα. Είναι, μάλιστα, οι πρώτοι που καλούνται από τον Τύπο μετά από κάθε επιτυχία του Τσιμίκα, σα τα μακρινά… σόγια στις παλαιότερες επιτυχίες των Ολυμπιονικών. Θα σου πουν ιστορίες από την εφηβεία του, ιστορίες για τα δανεικά παπούτσια του Κέβιν Μιραλάς, ιστορίες για το πώς ο μικρός ήθελε να πάει στον Ολυμπιακό, σε μια εποχή που είχε αρχίσει να πιέζει ο ΠΑΟΚ. Ολυμπιακός είπαμε;\nΚαλοκαίρι του 2017, λοιπόν. Ο Κώστας Τσιμίκας έχει παίξει στο πρωτάθλημα της Γ’ Εθνικής, όταν τον ανακαλύπτει ο Γιώργος Κοκολάκης. Οι ερυθρόλευκοι δοκιμάζουν τον νεαρό στις εγκαταστάσεις στο Ρέντη και κατευθείαν πληρώνουν 20.000 ευρώ για να τον αποκτήσουν. Ο νεαρός Σερραίος εγκαθίσταται στο Ρέντη, όπου θα μείνει για τουλάχιστον τρία ακόμα χρόνια, πριν καταφέρει να μετακομίσει σε δικό του σπίτι. Εκεί γνωρίζει τον Γρηγόρη Γεωργάτο. Το πλάνο του Θεού προχωράει κανονικά… «Έπαιζα ως εξτρέμ για πέντε ή έξι χρόνια. Όταν με είδαν στον Ολυμπιακό είπαν: Πρέπει να παίξει μπακ. Ήταν μια σπουδαία ιδέα, γιατί έτσι μπορούσα να κάνω αληθινή καριέρα».\nΟ τότε προπονητής του θα τού δώσει συμβουλές, κατευθύνσεις και ιδέες για το πώς μπορεί να πετύχει. Ο Τσιμίκας θα τον ακούει ευλαβικά. Θα ακούει όποιον του μιλάει ευλαβικά. Θα δουλεύει καθημερινά. Στη διάρκεια των προπονήσεων, αλλά και μόνος του. Στο γυμναστήριο και στο γήπεδο. Με τον εαυτό του, με την προσωπικότητά του, όσο και με το αθλητικό κομμάτι. Ο Μίτσελ θα είναι ο πρώτος που θα τον ξεχωρίσει και θα τον πάρει σε αποστολή. 23 Σεπτεμβρίου του 2014. Ο Μάρκο Σίλβα ένα χρόνο μετά θα τον βάλει να παίξει. 28 Οκτωβρίου του 2015. Και έναν ακόμα χρόνο μετά έρχεται η εξέλιξη που μοιάζει σχεδόν αναπόφευκτη. Δανεισμός!\nΗ σωτηρία του μυαλού…\n… μπορεί να είναι μεγαλύτερο πράγμα και από εκείνη της ψυχής. Ο Κώστας Τσιμίκας δε θα πάει δανεικός στη Β’ Εθνική, ούτε σε μια από τις συνήθεις ομάδες της Super League που πάντα καραδοκούν για όσους δε χωράνε στον Ολυμπιακό. Φεύγει για το εξωτερικό. Πάει στη Δανία και στους έξι μήνες που περνάει εκεί μεγαλώνει. Από νέος γίνεται άντρας, προετοιμαζόμενος για την αληθινή επαγγελματική ζωή ενός ποδοσφαιριστή. Ακολουθεί κάτι ακόμα καλύτερο. Το καλοκαίρι του 2017 επιστρέφει στην Ελλάδα, κάνει το πρώτο σκέλος της προετοιμασίας και «κόβεται» εκ νέου. Ο Μπέσνικ Χάσι, ο οποίος είχε αναλάβει στις 8 Ιουνίου, αποφασίζει να μην τον πάρει καν μαζί του στο Ζέεφελντ. Ο Κώστας Τσιμίκας είναι τώρα 21 ετών. Οριακά ανάμεσα στο να «καεί» για πάντα ή να βρει μια τελευταία ευκαιρία…\n«Πιστεύω πολύ στον Θεό, πιστεύω πως για τον καθένα μας υπάρχει ένα σχέδιο. Αυτό που βιώνω εγώ στο ποδοσφαιρικό κομμάτι είναι χάρη σ' Εκείνον». Στο τέλος Ιουνίου υπογράφει στη Βίλεμ για ένα χρόνο και το πλάνο προχωράει κανονικά… Στην Ολλανδία θα κάνει μια σπουδαία χρονιά και θα είναι τόσο θετική η παρουσία του, που μέχρι και προξενιό στον Δημήτρη Κολοβό θα κάνει ένα χρόνο μετά. Στη χώρα της τουλίπας θα ασχοληθούν τόσο με το ταλέντο του, όσο και με την προσωπικότητά του. Θα αναδειχθεί κορυφαίο ταλέντο του μήνα τον Απρίλιο του 2018 και σε μια από τις λιγοστές συνεντεύξεις του, θα περιγράψει τον εαυτό του.\n«Κάνω πολλά αστεία, μου αρέσει να γελάω, αυτό είναι το καλύτερο συναίσθημα που υπάρχει. Έχω έναν δάσκαλο εδώ, έμαθα μερικά ποδοσφαιρικά λόγια, αλλά τα ολλανδικά είναι δύσκολα, αλλά ευτυχώς όλοι οι συμπαίκτες μου μιλούν αγγλικά και έμαθα να μιλάω καλά στη Δανία».\nΤο 2018 επιστρέφει στην Ελλάδα. 22 ετών και με δύο ακόμα χρόνια να απομένουν στο πρώτο επαγγελματικό συμβόλαιο που είχε υπογράψει. Ο Πέδρο Μαρτίνς τον εμπιστεύεται, όμως μετά την ήττα στο Ηράκλειο από τον ΟΦΗ γίνεται ένας από τους ποδοσφαιριστές που πληρώνουν το μάρμαρο. Ο ανταγωνισμός με τον Λεονάρντο Κούτρη, τόσο στην ουσία όσο και στη βιτρίνα είναι έντονος και θα παραμείνει τέτοιος ως το τέλος της σεζόν. Το 2019 δεν υπάρχει καν ανταγωνισμός… Ο Κώστας Τσιμικάς σαν την κούρσα που έκανε χθες στην Τούμπα, καταφέρνει να κερδίσει τη θέση του και να μονιμοποιηθεί στο αριστερό άκρο. Είχε προηγηθεί – όσο μικρή ή μεγάλη σημασία έχει αυτό – η επέκταση του συμβολαίου του στις 10 Ιανουαρίου του προηγούμενου έτους.\nΤέσσερα ακόμα χρόνια στο λιμάνι, όχι κάνα ακριβοθώρητο συμβόλαιο (σ.σ. κάπου ανάμεσα στα 150 με 200 χιλιάδες ευρώ) και ρήτρα κοντά στα δέκα εκατομμύρια ευρώ. Η Νάπολι πριν ένα μήνα φερόταν έτοιμη να τον αποκτήσει. Το #godsplan ήταν διαφορετικό και αυτή τη φορά και ο Τσιμίκας έπρεπε να το εμπιστευτεί. Ο λόγος ή τουλάχιστον ένας από τους λόγους ξετυλίχτηκε χθες στην Τούμπα…\nΤο πιο «βαρύ» Grand Slam του Φέντερερ (vid)\nΝετς: Δικαίωμα για... μεταγραφές λόγω Ντουράντ και Ίρβινγκ\n«Το κίνητρο του ΠΑΟΚ για τη νίκη»


Συνήθεις ερωτήσεις για το Minecraft: Windows 10 Edition | Παιχνίδια Windows 10\nΠαιχνίδια: Xbox One: ROBLOX\nΣυνήθεις ερωτήσεις για το Minecraft: Windows 10 Edition\nΑυτή η σελίδα παρέχει απαντήσεις σε συνήθεις ερωτήσεις σχετικά με την αγορά και τη λήψη του Minecraft: Windows 10 Edition, τις προσδοκίες των παικτών της προηγούμενης έκδοσης και τη διαδικασία παιξίματος της νέας έκδοσης για τα Windows 10.\nΑποκτήστε το Minecraft: Windows 10 Edition από το Microsoft Store.\nΤι να περιμένετε, αν παίζετε ήδη το Minecraft σε άλλες συσκευές\nΠαίζοντας την έκδοση για τα Windows 10\nΤο Minecraft στο Oculus Rift\nΜην χάσετε τίποτα χάρη στις ενημερώσεις του Minecraft\nΜπορώ να συνεχίσω να παίζω την τρέχουσα έκδοση του Minecraft για PC/Mac;\nΝαι, μπορείτε. Οι εκδόσεις για Windows 10 και PC/Mac θα συνεχίσουν να συνυπάρχουν ως ξεχωριστά παιχνίδια.\nΤι θα συμβεί στους υπάρχοντες κόσμους μου στο Minecraft; Θα συνεχίσουν να είναι διαθέσιμοι στην έκδοση για τα Windows 10;\nΗ υπάρχουσα εμπειρία Minecraft δεν θα αλλάξει καθόλου και η έκδοση για τα Windows 10 δεν προορίζεται ως αναβάθμιση του υπάρχοντος παιχνιδιού. Μπορείτε να παίζετε την έκδοση για τα Windows 10 παράλληλα με την έκδοση για Java PC/Mac. Έτσι, μπορείτε να βλέπετε τις νέες δυνατότητες και να παρέχετε σχόλια, ενώ ταυτόχρονα διατηρείτε τους υπάρχοντες κόσμους σας.\nΕίμαι τρέχων παίκτης στο Xbox ή το Windows Phone. Μπορώ να μεταφέρω τους υπάρχοντες κόσμους μου Minecraft στα Windows 10;\nΠρος το παρόν, η έκδοση για τα Windows 10 δεν υποστηρίζει τη μεταφορά κόσμων από άλλες συσκευές.\nΜπορώ να παίξω online με άλλους παίκτες στα Windows 10; Ή από διαφορετικές συσκευές;\nΜπορείτε να παίξετε με έως και τέσσερις άλλους παίκτες που εκτελούν το Minecraft: Windows 10 Edition ή Pocket Edition στο τοπικό σας δίκτυο. Επίσης, μπορείτε να παίξετε online με έως και τέσσερις από τους φίλους σας στο Xbox Live σε ένα παιχνίδι με πολλούς παίκτες online.\nΑν εσείς ή οι φίλοι σας εγγραφείτε στο Minecraft Realms, θα μπορείτε να παίζετε online με έως και 10 παίκτες από διαφορετικές συσκευές, ανάλογα με τον τύπο συνδρομής Realm του εκάστοτε κατόχου. Επισκεφτείτε την υποστήριξη του Minecraft Realms στη Microsoft ή την υποστήριξη της Mojang για περισσότερες πληροφορίες.\nΕίμαι νέος παίκτης του Minecraft. Τι πρέπει να κάνω και πώς μπορώ να παίξω;\nΗ πρώτη γνωριμία με το Minecraft είναι ένα από τα διασκεδαστικά και μοναδικά χαρακτηριστικά του παιχνιδιού. Δεν υπάρχουν οδηγοί εκμάθησης ή βοήθειας. Η ιδέα πίσω από αυτό είναι να μάθετε ενώ παίζετε το παιχνίδι και να το καταλάβετε μόνοι σας. Ωστόσο, αν κολλήσετε κάπου ή αν θελήσετε να μάθετε πώς να προχωρήσετε στο παιχνίδι, για παράδειγμα, πώς να χτίζετε κόσμους ή πώς να επεκτείνετε το απόθεμά σας, επισκεφτείτε τη σελίδα Minecraft Wiki, στην οποία θα βρείτε εκατομμύρια άλλους παίκτες που θα μπορέσουν να σας βοηθήσουν.\nΠώς μπορώ να αλλάξω την εμφάνιση του χαρακτήρα μου;\nΑν δεν θέλετε να παίξετε ως Steve ή Alex, μπορείτε να επιλέξετε ένα από τα πακέτα εμφάνισης που προσφέρουμε κάνοντας κλικ στην επιλογή "Skins" στην αρχική σελίδα ή μπορείτε να δημιουργήσετε και να ανεβάσετε τη δική σας εξατομικευμένη εμφάνιση. Για περισσότερες πληροφορίες, ανατρέξτε στο θέμα Δημιουργία προσαρμοσμένων εμφανίσεων για το Minecraft: Windows 10 Edition.\nΠρέπει να είμαι συνδεδεμένος/η στο Internet για να παίξω το Minecraft: Windows 10 Edition;\nΑν πρόκειται να βρεθείτε σε μια περιοχή χωρίς κάλυψη δικτύου, π.χ. μια αεροπορική πτήση μεγάλης διάρκειας ή μια εκδρομή με ιστιοπλοϊκό, μπορείτε να προετοιμάσετε τη συσκευή Windows 10 έτσι ώστε να μπορείτε να παίξετε το Minecraft: Windows 10 Edition χωρίς σύνδεση.\nΓια λεπτομέρειες σχετικά με τη ρύθμιση παραμέτρων της συσκευής Windows 10 για παιχνίδι χωρίς σύνδεση, επισκεφτείτε το θέμα Παιχνίδι χωρίς σύνδεση στα Windows 10 με χρήση της λειτουργίας χωρίς σύνδεση.\nΥποστηρίζονται οι ακόλουθες λειτουργίες εντός του παιχνιδιού ενώ παίζετε χωρίς σύνδεση:\nΠαιχνίδι για έναν παίκτη\nΠαιχνίδι με πολλούς παίκτες μέσω LAN\nΓια τις ακόλουθες λειτουργίες εντός του παιχνιδιού απαιτείται σύνδεση στο Internet:\nΠαιχνίδι με πολλούς παίκτες μέσω του Xbox Live\nΌταν παίζετε χωρίς σύνδεση, ορισμένες δυνατότητες, όπως η δυνατότητα αγοράς πρόσθετων στοιχείων από το Microsoft Store, δεν θα είναι διαθέσιμες. Επιπλέον, οι πίνακες κορυφαίων παικτών δεν θα είναι διαθέσιμοι όσο είστε εκτός σύνδεσης.\nΑν κερδίσετε κάποιο επίτευγμα ενώ παίζετε χωρίς σύνδεση, αυτό θα συγχρονιστεί με το λογαριασμό σας την επόμενη φορά που θα συνδεθείτε στο Xbox Live από τη συσκευή σας. Η πρόοδος στο αποθηκευμένο παιχνίδι θα συγχρονιστεί επίσης όταν θα συνδεθείτε στο Xbox Live.\nΠώς μπορώ να εγγράψω και να ανεβάσω αποσπάσματα παιχνιδιού;\nΓια πληροφορίες σχετικά με τη δημιουργία αποσπασμάτων παιχνιδιού, ανατρέξτε στο θέμα Εγγραφή αποσπασμάτων παιχνιδιού με τη δυνατότητα Game DVR στα Windows 10.\nΠώς μπορώ να παράσχω σχόλια για το παιχνίδι;\nΗ ομάδα ανάπτυξης του Minecraft ελέγχει και αξιοποιεί τα σχόλια καθώς τα λαμβάνει, προκειμένου να σας παράσχει την καλύτερη έκδοση του Minecraft που δημιουργήθηκε ποτέ. Αν έχετε σχόλια ή προτάσεις που θέλετε να μοιραστείτε με την ομάδα ανάπτυξης, επισκεφτείτε τη σελίδα Σχόλια για το Minecraft.\nΠού μπορώ να βρω περισσότερες πληροφορίες για το Minecraft;\nΑφού δημιουργήσετε τον κόσμο σας στο Minecraft και μάθετε τα βασικά, υπάρχει μια ολόκληρη κοινότητα που έχει ως στόχο να σας βοηθήσει να εξερευνήσετε όλες τις δυνατότητες του παιχνιδιού και να σας δείξει τι μπορείτε να κάνετε στον κόσμο σας. Επισκεφτείτε τη σελίδα Minecraft Wiki για να μάθετε περισσότερα.\nΑν παίζετε το Minecraft σε μια πλατφόρμα που δεν εκτελεί τα Windows 10 και χρειάζεστε υποστήριξη, ανατρέξτε στο θέμα Λήψη βοήθειας για το Minecraft για διαφορετικές συσκευές.\nΓια να παίξετε το Minecraft στο Oculus Rift, θα χρειαστείτε ένα αντίγραφο του Minecraft: Windows 10 Edition, το οποίο θα αγοράσετε είτε από το Microsoft Store είτε από το Oculus Store. Αφού το αγοράσετε, όταν συνδεθείτε στο λογαριασμό Microsoft και στο λογαριασμό Oculus, θα γίνει συγχρονισμός του παιχνιδιού ανάμεσα στους δύο λογαριασμούς. Αυτό επίσης σημαίνει ότι τυχόν πρόσθετα ή πακέτα εμφάνισης που έχετε αγοράσει θα είναι διαθέσιμα στο Oculus Rift.\nΔεν έχω Windows 10 — χρησιμοποιώ Windows 7/Windows 8/Linux/OSX. Μπορώ να χρησιμοποιήσω το Minecraft: Windows 10 Edition με υποστήριξη Oculus Rift;\nΘα πρέπει να έχετε το λειτουργικό σύστημα Windows 10, προκειμένου να χρησιμοποιήσετε το Minecraft: Windows 10 Edition. Επίσης, θα πρέπει να εκτελείτε την έκδοση 1511 ή μεταγενέστερη. Για βοήθεια σχετικά με τον τρόπο αναβάθμισης στην πιο πρόσφατη έκδοση των Windows, επισκεφτείτε τη σελίδα Windows Update: Συνήθεις ερωτήσεις (θα βρείτε επίσης οδηγίες αναβάθμισης εντός του παιχνιδιού).\nΗ εφαρμογή Oculus Minecraft τερματίζεται απότομα με το σφάλμα 0x80070422. Τι πρέπει να κάνω;\nΒεβαιωθείτε ότι το Windows Update είναι ενεργοποιημένο:\nΠιέστε το πλήκτρο των Windows και πληκτρολογήστε Υπηρεσίες.\nΚυλήστε προς τα κάτω στην επιλογή Windows Update.\nΚάντε δεξιό κλικ και επιλέξτε Έναρξη από το μενού.\nΗ εφαρμογή Oculus Minecraft με ενημερώνει ότι απαιτούνται τα Windows 10, ενημέρωση 1511. Τι πρέπει να κάνω;\nΕπανεκκινήστε το Oculus Store και ελέγξτε αν το πρόβλημα θα επιλυθεί με την ενημέρωση της εφαρμογής Oculus Minecraft. Αν όχι, αυτό μπορεί να οφείλεται σε σφάλμα του Windows Update ή στη μη εγκατάσταση της ενημέρωσης. Για να επιλύσετε το πρόβλημα:\nΚατεβάστε και εκτελέστε το επίσημο Πρόγραμμα αντιμετώπισης προβλημάτων του Windows Update από εδώ: http://download.microsoft.com/download/F/E/7/FE74974A-9029-41A0-9EB2-9CCE3FC20B99/WindowsUpdateDiagnostic.diagcab.\nΠιέστε το πλήκτρο Windows και πληκτρολογήστε Έλεγχος για ενημερώσεις.\nΕλέγξτε αν υπάρχουν ενημερώσεις των Windows που λείπουν. Αν ναι, εγκαταστήστε τις.\nΕπανεκκινήστε τον υπολογιστή σας χρησιμοποιώντας την επιλογή Επανεκκίνηση στο μενού λειτουργίας.\nΗ εφαρμογή Oculus Minecraft τερματίζεται απότομα και εμφανίζεται ένα μήνυμα "exception in ucrtbase.dll". Πώς μπορώ να επιλύσω αυτό το πρόβλημα;\nΑκολουθήστε τα βήματα της ακριβώς παραπάνω ενότητας, για να ελέγξετε αν υπάρχουν ενημερώσεις των Windows που λείπουν.\nΗ εφαρμογή Oculus Minecraft με ενημερώνει ότι η εκκίνηση του Minecraft απέτυχε. Γιατί;\nΒεβαιωθείτε ότι δεν εκτελείτε ήδη το Minecraft: Windows 10 Edition. Αν ναι, κλείστε πρώτα την εφαρμογή και κατόπιν προσπαθήστε να το παίξετε από την εφαρμογή Oculus Minecraft. Αν συνεχίσετε να αντιμετωπίζετε προβλήματα, δοκιμάστε να εκτελέσετε το Minecraft: Windows 10 Edition παίζοντάς το από την εφαρμογή Xbox. Έτσι, μπορεί να μάθετε περισσότερα στοιχεία σχετικά με το γιατί δεν μπορείτε να παίξετε το παιχνίδι. Αν συνεχίσετε να αντιμετωπίζετε προβλήματα, μπορείτε πάντα να επικοινωνήσετε με την Υποστήριξη του Xbox ή να κάνετε κλικ στη σύνδεση "Επικοινωνία" στη σελίδα Σχολίων του Minecraft.\nΕμφανίζονται περίεργα γραφικά όταν προσπαθώ να παίξω το παιχνίδι. Τι συμβαίνει;\nΒεβαιωθείτε ότι τα προγράμματα οδήγησης γραφικών είναι ενημερωμένα. Αν έχετε κάρτα γραφικών Nvidia, μπορεί να χρειαστεί να επισκεφτείτε την τοποθεσία υποστήριξης της Nvidia, για να λάβετε τα πιο ενημερωμένα προγράμματα οδήγησης για την κάρτα γραφικών σας. Κατεβάστε και εγκαταστήστε τα νέα προγράμματα οδήγησης και, στη συνέχεια, επανεκκινήστε τον υπολογιστή σας.\nΈχω δύο κάρτες γραφικών και πολλές οθόνες. Μπορώ να ακούσω τη μουσική του Minecraft, αλλά το Minecraft έχει κολλήσει σε μια λευκή οθόνη με ένα μήνυμα αναμονής. Τι πρέπει να κάνω;\nΑυτό μπορεί να οφείλεται σε ένα πρόβλημα σύγχυσης ανάμεσα στις κάρτες γραφικών, το οποίο σχετίζεται με την είσοδο HDMI και το Rift. Αν υπάρχει είσοδος HDMI και στις δύο κάρτες, αποσυνδέστε την είσοδο HDMI που δεν σχετίζεται με το Oculus Rift.\nΓια μια λίστα με νέες δυνατότητες, μικρορυθμίσεις του παιχνιδιού και πρόσφατες επιδιορθώσεις σφαλμάτων που σχετίζονται με το Minecraft: Windows 10 Edition (συμπεριλαμβανομένου του Oculus Rift), επισκεφτείτε τη Mojang και μεταβείτε στην ενότητα πρόσφατων δημοσιεύσεων.\nΥποστήριξη της Mojang\nΘα θέλατε να επικοινωνήσετε με την Υποστήριξη σχετικά με το ζήτημα "Συνήθεις ερωτήσεις για το Minecraft: Windows 10 Edition" για το οποίο διαβάζατε ή για διαφορετικό ζήτημα;


Ποιά διάσημη σταρ φοράει τα ρούχα της κόρης της; - Star.gr\nLIFESTYLE Παρασκευή, 24 Σεπτεμβρίου 2010, 08:24\nΠοιά διάσημη σταρ φοράει τα ρούχα της κόρης της;\nΗ Madonna εκτός από συστηματική άσκηση και υγιεινή διατροφή έχει ένα ακόμα «μυστικό» το οποίο την διατηρεί νέα. Ποιο είναι αυτό; Όπως και η ίδια παραδέχεται, δανείζεται τα ρούχα της 13χρονης κόρης της Λούρδης.\nΜάλιστα, σε μια από τις σπάνιες κοινές τους συνεντεύξειςκατά τη διάρκεια event για τη διαφήμιση της νέας σειράς ρούχων με τον τίτλο: «Material Girl»,Madonnaκαι Λούρδη παραδέχτηκαν ότι αν και έχουν διαφορετικό γούστο, κάνουν συχνά «επιδρομές» η μία στην ντουλάπα της άλλης.\nΗ Λούρδη μπορεί να λατρεύει την τεράστια γκαρνταρόμπα της μαμάς της, αλλά είναι ξεκάθαρο ότι προσπαθεί να διατηρήσει την μοναδικότητας της, έχοντας υιοθετήσει ένα εκκεντρικό και ακραίο στυλ ντυσίματος.\nΌσο για το αν δανείζεται κομμάτια από την τεράστια και μοναδική συλλογή της μητέρας της; η ίδια παραδέχεται ότι το κάνει όλη την ώρα, μόνο που: « και η μητέρα μου δανείζεται συνεχώς ρούχα από μένα», αποκαλύπτει η 13χρονη Λούρδη.\nΤώρα αν τα ρούχα της Λούρδης ταιριάζουν στην 52χρονη Madonna,αυτό είναι άλλο θέμα! Madonna είναι αυτή, τι να κάνουμε!


Αναβάσεις Ν. Ελλάδoς 2016– 2. Ανάβαση Βραχασίου – preview – Σε …οικογενειακό κύκλο - GRally\nΑναβάσεις Ν. Ελλάδoς 2016– 2. Ανάβαση Βραχασίου – preview – Σε …οικογενειακό κύκλο\nΣυνέχεια δίνεται αυτή την Κυριακή στο θεσμό των αναβάσεων Νοτίου Ελλάδος, με τη διεξαγωγή της Ανάβασης Βραχασίου στην περιοχή του Λασιθίου. Ο αγώνας που συγκέντρωσε 25 οδηγούς, ήταν αρχικά προγραμματισμένος για τα τέλη Φεβρουαρίου, ωστόσο αναβλήθηκε εξαιτίας της έλλειψης ικανού αριθμού συμμετοχών.\nΟρισμένους από τους ταχύτερους οδηγούς του νησιού έχει συγκεντρώσει η μεγάλη κατηγορία, των 2000+ κ.εκ. Εκεί, ο Γιώργος Περουλάκης στη δεύτερη εμφάνισή του με το τετρακίνητο Lancer όγδοης γενιάς θα κονταροχτυπηθεί με τον Γιάννη Κακεπάκη που έχει αποδείξει ουκ ολίγες φορές την ταχύτητά του και αγωνίζεται με το νεοαποκτηθέν Mitsubishi Lancer Evo IX, αλλά και τον Γιώργο Αναπολιωτάκη με το γνωστό Seat Ibiza Kit Car. Υποψήφιος για κάτι καλό είναι και ο Μάνος Δημητρίου που θα συμμετάσχει με BMW M3.\nΜόλις τέσσερις συμμετέχοντες προσέλκυσε η κλάση των 2000 κυβικών, με τον Δημήτρη Φραντζεσκάκη (Ford Fiesta ST) να έρχεται με φόρα ύστερα από την επιτυχημένη εμφάνισή του στο πρόσφατο Ράλλυ Σπριντ Αγία Βαρβάρα – Κοντόπουλα. Στα 1600 κυβικά, ο Γιάννης Νικολιδάκης (Peugeot 106 S16) θα παλέψει για τη διάκριση, με τους Νίκο Κακεπάκη (Citroen Saxo VTS), Μιχάλη Νικολίτση (Peugeot 106 S16), Γιάννη Δαμιανάκη (Peugeot 205) και Ανδρέα Μαραγκάκη (Peugeot 106 S16) να είναι υπολογίσιμοι αντίπαλοι.\nΣτα 1400άρια, ξεχωρίζει ο Σταύρος Σταυρουλάκης με το Suzuki Swift, ενώ για την πρωτιά θα μονομαχήσουν και οι Μιχάλης Πουλάκης (Toyota Yaris) και Γιώργος Δήμου (Volkswagen Polo). Σε άλλον έναν αγώνα δίνει το παρών ο Στράτος Σταματάκης που είναι ΑμΕΑ, με ένα Peugeot 106 S16.\nΤα χρονομετρημένα δοκιμαστικά του Σαββάτου θα ξεκινήσουν στις 13.00, ενώ την Κυριακή στις 12.00 θα δοθεί η εκκίνηση στο πρώτο από τα δύο σκέλη του αγώνα. Ο δρόμος κλείνει μια ώρα πριν για τους θεατές. Ευχή μας να διεξαχθεί ένας επιτυχημένος αγώνας με την ανάλογη προβολή που του αρμόζει από τη διοργανώτρια λέσχη.\nΦωτογραφίες: Μανώλης Μαυράκης\nPrevious PostWRC 2016- 05. Rally Portugal- preview- Επιστροφή στην Ευρώπη\nNext PostWRC 2016- 05. Rally Portugal- υπερειδική- Θα γίνει της… Κορέας!\nΑναβάσεις Ν. Ελλάδoς 2017– 1. Ανάβαση Βραχασίου – αγώνας – Το φαράγγι του «πόλιου»!\nΑναβάσεις Ν. Ελλάδος 2017- 3. Ανάβαση Δημητσάνας- Ζυγοβιστίου- preview- Καλοκαιρινή πρεμιέρα!\nΑναβάσεις Ν. Ελλάδoς 2016- 1. Ανάβαση Ζακύνθου – preview – Κάλλιο αργά παρά ποτέ!


Το δίλημμα της Κυβέρνησης, σκληρό lockdown τύπου Κίνας με μια μετακίνηση την εβδομάδα, ο πραγματικός φόβος και το… εμβόλιο που δεν έρχεται. – NewSalamina\nHome Αρθρογράφοι, Ελλάδα Το δίλημμα της Κυβέρνησης, σκληρό lockdown τύπου Κίνας με μια μετακίνηση την εβδομάδα, ο πραγματικός φόβος και το… εμβόλιο που δεν έρχεται.\nΤο δίλημμα της Κυβέρνησης, σκληρό lockdown τύπου Κίνας με μια μετακίνηση την εβδομάδα, ο πραγματικός φόβος και το… εμβόλιο που δεν έρχεται.\nNovember 21, 2020 | by\tnewsalamina |\nΥπάρχουν προτάσεις για σκληρή καραντίνα τύπου Κίνας για 10 ή 15 ημέρες με μια μετακίνηση την εβδομάδα.\nΑπαισιοδοξία και προβληματισμός για την πορεία της πανδημίας βγήκε από την σύσκεψη 20/11 των λοιμωξιολόγων με τα επιτελικά στελέχη του Μεγάρου Μαξίμου, κάτι που φάνηκε και από τις δηλώσεις του κυβερνητικού εκπροσώπου Στέλιου Πέτσα.\nΤα δύο σενάρια.\nΗ κυβέρνηση, πλέον, προσανατολίζεται σε δύο σενάρια για το μεγάλο ζήτημα του ανοίγματος της αγοράς.\nΤο πρώτο είναι το αισιόδοξο σενάριο η αγορά, δηλαδή το λιανεμπόριο να ανοίξει 15 Δεκεμβρίου 2020 προκειμένου να κινηθεί το χρήμα σε αυτή την τόσο κρίσιμη περίοδο.\nΘα εξεταστούν εάν θα υπάρξει άνοιγμα της εστίασης που κάποιοι το θεωρούν πολύ δύσκολη εξίσωση και το αποκλείουν.\nΣκληρό Lockdown τύπου Κίνας.\nΤο δεύτερο σενάριο, το οποίο εισηγήθηκε ο Βατόπουλος στον Πρωθυπουργό είναι το πείραμα της Κίνας για 10-15 μέρες, δηλαδή σκληρό lockdown για 2 εβδομάδες περίπου χωρίς καμία μετακίνηση (ούτε για δουλειά) και μόνο 1 μετακίνηση την εβδομάδα για το super market και τα βασικά είδη.\nΜε αυτή την απότομη αλλά πλήρη απαγόρευση, εκτιμάει μερίδα των λοιμωξιολόγων, ότι θα επέλθει βίαιη μείωση των κρουσμάτων.\nΗ μείωση κρουσμάτων δεν μπορεί να αποτυπωθεί άμεσα με το lockdown που έχει επιβληθεί τώρα καθώς υπάρχουν χώροι όπως π.χ τα supermarket που επικρατεί έντονος συγχρωτισμός.\nΗ λύση Βατόπουλου, σύμφωνα με τις πηγές του Μαξίμου, ευνοεί την λύση του έγκαιρου ανοίγματος της αγοράς τον Δεκέμβριο ενώ με το lockdown που έχει επιβληθεί τα κρούσματα θα είναι ελέγξιμα γύρω στις 10 Δεκεμβρίου.\nΟπότε πρέπει να παρθεί μία απόφαση, η οποία δεν είναι εύκολη.\nΤο Μαξίμου φοβάται ότι σιγοβράζει το κίνημα κατά του lockdown και του κορωνοιού και ότι με νέα ακόμα πιο σκληρά περιοριστικά μέτρα, το καζάνι της αντίδρασης θα ξεχειλίσει.\nΟ πραγματικός φόβος.\nΩστόσο, αυτό που πραγματικά φοβίζει το Μέγαρο Μαξίμου δεν είναι τόσο τα κρούσματα, όσο η έλλειψη των κλινών ΜΕΘ, η επίταξη των ιδιωτικών κλινικών (που φανερώνει κακό σχεδιασμό) καθώς και η έλλειψη ιδιωτικών ιατρών στις κλινικές αυτές που θα μπορούσαν να συνεισφέρουν.\nΓι’ αυτό βασικός σχεδιασμός του Μεγάρου Μαξίμου είναι να έρθει άμεσα το εμβόλιο και να γίνει ο εμβολιασμός του πληθυσμού.\nΘεωρούν, βάσει εισηγήσεων λοιμωξιολόγων και Υπουργείου Υγείας, ότι αυτό μπορεί να είναι εφικτό μέσα στον Ιανουάριο 2021.\nΩστόσο, η αξιωματική αντιπολίτευση έχει άλλη άποψη και θεωρεί βάσει του Δημήτρη Κούβελα, καθηγητή Φαρμακολογίας, στελέχους του κόμματος που είχε τεθεί επικεφαλής Επιτροπών του Υπ. Υγείας επί κυβερνήσεων ΣΥΡΙΖΑ, ότι το εμβόλιο θα έρθει λίγο πριν το καλοκαίρι.\nΕάν συμβεί αυτό η κυβέρνηση θα πρέπει να αντιμετωπίσει και ένα 3ο κύμα της πανδημίας και ενδεχομένως και ένα 3ο lockdown.\nΤο ιδανικό σενάριο.\nΓι’ αυτό, το μεγάλο στοίχημα της κυβέρνησης είναι να περάσουν «άβρεχτοι» τον σκληρό Δεκέμβριο 2020 και να ισορροπήσουν ανάμεσα στο άνοιγμα της αγοράς, το οποίο το θέλουν όλοι, και τον έλεγχο της πανδημίας και των κρουσμάτων τουλάχιστον μέχρι τον μαζικό εμβολιασμό του πληθυσμού, με τον οποίο θα αποκτηθεί η ανοσία της αγέλης και έτσι θα είναι πολύ πιο δύσκολο να νοσήσει κάποιος θανάσιμα.\nΩστόσο, μέχρι να έρθει μεσολαβούν πολλά στάδια ακόμα και πρέπει να παρθούν πολλές κρίσιμες αποφάσεις.